2003R2042 — DA — 10.05.2006 — 001.001

Dette dokument er et dokumentationsredskab, og institutionerne påtager sig intet ansvar herfor

►B KOMMISSIONENS FORORDNING (EF) Nr. 2042/2003 af 20. november 2003 om vedvarende luftdygtighed af luftfartøjer og luftfartøjsmateriel, -dele og -apparatur og om godkendelse af organisationer og personale, der deltager i disse opgaver (EØS-relevant tekst) (EFT L 315, 28.11.2003, p.1)

Ændret ved:









▼B

KOMMISSIONENS FORORDNING (EF) Nr. 2042/2003

af 20. november 2003

om vedvarende luftdygtighed af luftfartøjer og luftfartøjsmateriel, -dele og -apparatur og om godkendelse af organisationer og personale, der deltager i disse opgaver

(EØS-relevant tekst)







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Europa-Parlamentets og Rådets forordning (EF) nr. 1592/2002 af 15. juli 2002 om fælles regler for civil luftfart og om oprettelse af et europæisk luftfartssikkerhedsagentur ( 1 ) (i det følgende benævnt »grundforordningen«), særlig artikel 5 og 6, og ud fra følgende betragtninger: (1) I grundforordningen fastsættes der fælles væsentlige krav for at sikre et højt ensartet niveau for civil luftfartssikkerhed og miljøbeskyttelse. I henhold til denne skal Kommissionen vedtage de nødvendige gennemførelsesbestemmelser for at sikre, at disse finder ensartet anvendelse, og ved denne forordning oprettes Det Europæiske Luftfartssikkerhedsagentur (i det følgende benævnt »agenturet«) for at bistå Kommissionen med at udarbejde disse gennemførelsesbestemmelser. (2) De gældende luftfartskrav på vedligeholdelsesområdet som anført i bilag II til Rådets forordning (EØF) nr. 3922/91 ( 2 ) ophæves fra og med den 28. september 2003. (3) Det er nødvendigt at vedtage fælles tekniske krav og administrative procedurer for at sikre den vedvarende luftdygtighed af luftfartsmateriel, -dele og -apparatur i henhold til grundforordningen. (4) Organisationer og personale, der deltager i vedligeholdelse af materiel, dele og apparatur skal overholde visse tekniske krav for at godtgøre, at de er kvalificeret og i stand til at varetage det ansvar, der er forbundet med deres særlige rettigheder. Kommissionen skal vedtage foranstaltninger for at præcisere betingelserne for udstedelse, opretholdelse, ændring, inddragelse eller tilbagekaldelse af certifikater som bevis for denne overensstemmelse. (5) Behovet for at sikre ensartet anvendelse af de fælles tekniske krav på området for vedvarende luftdygtighed af luftfartsdele og -apparatur kræver, at de kompetente myndigheder følger fælles procedurer, når de vurderer overholdelsen af disse krav. Agenturet skal udarbejde certificeringsspecifikationer for at fremme den fornødne forskriftsmæssige ensartethed. (6) Det er nødvendigt at give luftfartsindustrien og de administrative myndigheder i medlemsstaterne tilstrækkelig tid til at tilpasse sig de nye forskriftsmæssige rammer. Det er også nødvendigt at anerkende den fortsatte gyldighed af certifikater, som er udstedt forud for denne forordnings ikrafttræden, i overensstemmelse med artikel 57 i grundforordningen. (7) Foranstaltningerne, som foreskrives i denne forordning, bygger på den udtalelse, som agenturet ( 3 ) har afgivet i overensstemmelse med artikel 12, stk. 2, litra b), og artikel 14, stk. 1, i grundforordningen. (8) Foranstaltningerne, som foreskrives i denne forordning, er i overensstemmelse med udtalelsen fra Udvalget for Det Europæiske Luftfartssikkerhedsagentur ( 4 ), som er nedsat ved artikel 54, stk. 3, i grundforordningen — ud fra følgende betragtninger: UDSTEDT FØLGENDE FORORDNING:







Artikel 1

Mål og anvendelsesområde

1. Ved denne forordning fastlægges fælles tekniske krav og administrative procedurer for at sikre vedvarende luftdygtighed af luftfartøjer, herunder enhver komponent til installering heri, som:

a) er registreret i en medlemsstat, eller

b) er registreret i et tredjeland, og som anvendes af et luftfartsforetagende, hvis operationer er underlagt agenturets eller en medlemsstats tilsyn.

2. Stk. 1 finder ikke anvendelse på luftfartsfartøjer, for hvilke det forskriftsmæssige tilsyn er blevet overdraget til et tredjeland, og som ikke anvendes af et EF-luftfartsforetagende, og heller ikke på luftfartøjer som omhandlet i bilag II til grundforordningen.

3. Bestemmelserne i denne forordning om erhvervsmæssig lufttransport finder anvendelse på luftfartsselskaber med licens i henhold til fællesskabsretten.

Artikel 2

Definitioner

Inden for grundforordningens anvendelsesområde forstås ved:

a) »luftfartøj«: enhver maskine, der i atmosfæren kan oppebæres af andre af luftens reaktioner end luftens reaktioner mod jordoverfladen

b) »certificeringspersonale«: det personale, som har ansvaret for frigivelsen af et luftfartøj eller en komponent efter vedligeholdelse

c) »komponent«: enhver motor, propel eller del eller ethvert apparatur

d) »vedvarende luftdygtighed«: alle de processer, som sikrer, at luftfartøjet på ethvert tidspunkt i sin funktionstid overholder de gældende luftdygtighedskrav og er i driftssikker stand

e) »JAA«: de fælles luftfartsmyndigheder (»Joint Aviation Authorities«)

f) »JAR«: fælles luftfartskrav (»Joint Aviation Requirements«)

g) »stort luftfartøj«: et luftfartøj, der er klassificeret som en flyvemaskine med en maksimal startmasse på mere end 5 700 kg eller en flermotoret helikopter

h) »vedligeholdelse«: eftersyn, reparation, inspektion, udskiftning, ændring eller fejludbedring af et luftfartøj/en komponent eller enhver kombination heraf, dog med undtagelse af inspektion før flyvning

i) »organisation«: en fysisk person, en juridisk person eller en del af en juridisk person. En sådan organisation kan være beliggende på mere end et sted, uanset om det er inden for eller uden for medlemsstaternes territorium

j) »inspektion før flyvning«: den inspektion, der udføres før flyvning for at sikre, at luftfartøjet er egnet til at foretage den planlagte flyvning

Artikel 3

Krav til vedvarende luftdygtighed

1. Luftfartøjets og komponenternes vedvarende luftdygtighed skal sikres i overensstemmelse med bestemmelserne i bilag I.

2. Organisationer og personale, der deltager i sikringen af luftfartøjets og komponenternes vedvarende luftdygtighed, inklusive vedligeholdelse, skal overholde bestemmelserne i bilag I og i givet fald bestemmelserne i artikel 4 og 5.

3. Uanset stk. 1 skal den vedvarende luftdygtighed af et luftfartøj, som er indehaver af en flyvetilladelse, under overholdelse af fællesskabsretten sikres på grundlag de nationale bestemmelser i registreringsstaten.

Artikel 4

Godkendelse af vedligeholdelsesorganisationer

1. Organisationer, som deltager i vedligeholdelse af store luftfartøjer eller luftfartøjer, der anvendes til erhvervsmæssig lufttransport, eller komponenter, som det er hensigten at montere på disse, skal godkendes i overensstemmelse med bestemmelserne i bilag II.

2. Vedligeholdelsesgodkendelser, der er udstedt eller anerkendt af en medlemsstat i overensstemmelse med JAA-kravene og -procedurerne, og som var gyldige inden denne forordnings ikrafttræden, skal anses for at være udstedt i overensstemmelse med denne forordning. Uanset bestemmelserne i 145.B.50 (2) i bilag II kan niveau 2-resultaterne i tilknytning til forskellene mellem JAR 145 og bilag II i denne forbindelse udbedres inden for et år. Certifikater om frigivelse til tjeneste og autoriserede certifikater om frigivelse til tjeneste udstedt af en organisation, som er godkendt i henhold til JAA-kravene i løbet af denne 1-årige periode, anses for at være udstedt i overensstemmelse med denne forordning.

3. Personale, som er kvalificeret til med henblik på vedvarende luftdygtighed at udføre og/eller føre kontrol med en ikke-destruktiv afprøvning af luftfartøjsstrukturer og/eller -komponenter på grundlag af en standard, der er anerkendt som værende af samme kvalifikationsniveau af en medlemsstat forud for denne forordnings ikrafttræden, kan fortsætte med at udføre og/eller føre kontrol med sådanne afprøvninger.

Artikel 5

Certificeringspersonale

1. Certificeringspersonale skal være kvalificeret i overensstemmelse med bestemmelserne i bilag III, dog bortset fra bestemmelserne i M.A.607(b) og M.A.803 i bilag I og i 145.A.30(j) og tillæg IV til bilag II.

2. Ethvert luftfartøjsvedligeholdelsescertifikat og eventuelt de til dette certifikat knyttede tekniske begrænsninger, som er udstedt eller anerkendt af en medlemsstat i overensstemmelse med JAA-kravene og -procedurerne, og som er gyldigt på datoen for denne forordnings ikrafttræden, skal anses for at være udstedt i overensstemmelse med denne forordning.

Artikel 6

Krav til uddannelsesorganisation

1. Organisationer, som deltager i uddannelse af det i artikel 5 nævnte personale, skal være godkendt i overensstemmelse med bilag IV for at være berettiget til:

a) at afholde anerkendte grunduddannelseskurser, og/eller

b) at afholde anerkendte typeuddannelseskurser, og

c) at afholde prøver, og

d) at udstede uddannelsesbeviser.

2. Ethvert bevis for godkendelse af en vedligeholdelsesuddannelsesorganisation, som er udstedt eller anerkendt af en medlemsstat i overensstemmelse med JAA-kravene og -procedurerne, og som er gyldigt på datoen for denne forordnings ikrafttræden, skal anses for at være udstedt i overensstemmelse med denne forordning. Uanset bestemmelserne i 147.B.130 (b) i bilag IV kan niveau 2-resultaterne i tilknytning til forskellene mellem JAR 147 og bilag IV i denne forbindelse udbedres inden for et år.

Artikel 7

Ikrafttræden

1. Denne forordning træder i kraft dagen efter offentliggørelsen i Den Europæiske Unions Tidende.

2. Uanset stk. 1 træder bestemmelserne i bilag I, dog bortset fra M.A.201(h)(2) og M.A.708(c), i kraft den 28. september 2005.

3. Uanset stk. 1 og stk. 2 kan medlemsstaterne vælge ikke at anvende:

a) bestemmelserne i bilag I, subpart I, om luftfartøjer, der ikke udfører erhvervsmæssig lufttransport, indtil den 28. september 2008

b) bestemmelserne i bilag I, subpart I, om luftfartøjer, der ikke udfører erhvervsmæssig lufttransport, indtil den 28. september 2008

c) følgende bestemmelser i bilag II indtil den 28. september 2006: — 145.A.30(e) menneskelige faktorer — 145.A.30(g) for så vidt angår store luftfartøjer med en maksimal startmasse på mere end 5 700 kg — 145.A.30(h)(1) for så vidt angår luftfartøjer med en maksimal startmasse på mere end 5 700 kg — 145.A.30(j)(1) tillæg IV — 145.A.30(j)(2) tillæg IV

d) nedenstående bestemmelser i bilag II indtil den 28. september 2008: — 145.A.30(g) for så vidt angår luftfartøjer med en maksimal startmasse på 5700 kg og derunder — 145.A.30(h)(1) for så vidt angår luftfartøjer med en maksimal startmasse på 5700 kg og derunder — 145.A.30(h)(2)

e) bestemmelserne i bilag III, for så vidt angår luftfartøjer med en maksimal startmasse på over 5 700 kg indtil den 28. september 2005

f) bestemmelserne i bilag III, for så vidt angår luftfartøjer med en maksimal startmasse på højst 5 700 kg indtil den 28. september 2006

4. Medlemsstaterne kan for så vidt angår bilag II og bilag IV udstede godkendelser af begrænset varighed indtil den ►M1 28. september 2007 ◄ .

5. Når en medlemsstat anvender bestemmelserne i stk. 3 eller stk. 4, skal den underrette Kommissionen og agenturet herom.

6. Agenturet skal foretage en vurdering af virkningen af bestemmelserne i bilag I til denne forordning med henblik på at afgive en udtalelse til Kommissionen med eventuelle ændringer til denne inden den 28. marts 2005.

Denne forordning er bindende i alle enkeltheder og gælder umiddelbart i hver medlemsstat.









BILAG I

(Del-M)

M.1

I denne del forstås ved kompetent myndighed:

1. Hvor det vedrører tilsynet med de enkelte luftfartøjers vedvarende luftdygtighed og udstedelse af luftdygtighedseftersynsbeviser: den myndighed, som registreringsmedlemsstaten har udpeget.

2. Hvor det vedrører tilsynet med en vedligeholdelsesorganisation som beskrevet i M.A. subpart F: i) den myndighed, som er udpeget af den medlemsstat, hvori den pågældende organisations hovedforretningssted er beliggende ii) agenturet, hvis organisationen er beliggende i et tredjeland.

3. Hvor det vedrører tilsynet med en organisation til sikring af vedvarende luftdygtighed som beskrevet i M.A. subpart G: i) den myndighed, som er udpeget af den medlemsstat, hvori den pågældende organisations hovedforretningssted er beliggende, hvis godkendelsen ikke er indeholdt i en driftstilladelse ii) den myndighed, der er udpeget af luftfartsforetagendets medlemsstat, hvis godkendelsen er indeholdt i en driftstilladelse iii) agenturet, hvis organisationen er beliggende i et tredjeland

4. Hvor det vedrører godkendelsen af vedligeholdelsesprogrammer: i) den myndighed, der er udpeget af registreringsmedlemsstaten ii) hvor der er tale om erhvervsmæssig lufttransport, og hvor luftfartsforetagendets medlemsstat ikke er registreringsmedlemsstaten, den myndighed, som de to ovennævnte stater er blevet enige om forud for godkendelsen af vedligeholdelsesprogrammet.

SEKTION A

TEKNISKE KRAV

SUBPART A

GENERELT

M.A.101 Anvendelsesområde

I denne sektion fastlægges de foranstaltninger, der skal træffes for at sikre opretholdelse af luftdygtigheden, herunder vedligeholdelse. Desuden fastlægges de betingelser, som personer eller organisationer, der medvirker til en sådan sikring af vedvarende luftdygtighed, skal opfylde.

SUBPART B

ANSVARLIGHED

M.A.201 Ansvar

a) Ejeren er ansvarlig for sit luftfartøjs vedvarende luftdygtighed og skal sikre, at der ikke foretages flyvninger, medmindre: 1. luftfartøjet er luftdygtigt, og 2. alt påmonteret operationelt udstyr og nødudstyr er installeret korrekt og er funktionsdygtigt eller er tydeligt mærket som værende ikke-funktionsdygtigt, og 3. luftdygtighedsbeviset er gyldigt, og 4. vedligeholdelsen af luftfartøjet udføres i overensstemmelse med det godkendte vedligeholdelsesprogram som beskrevet i M.A.302.

b) Hvis luftfartøjet er lejet, overføres ejerens ansvar til lejeren, hvis: 1. lejeren er angivet på registreringsdokumentet, eller 2. som angivet i lejekontrakten.

I de tilfælde, hvor der i denne del henvises til »ejeren«, omfatter dette begreb ejeren eller lejeren, hvor det er relevant.

c) Enhver person eller organisation, der udfører vedligeholdelsen, bærer ansvaret for de udførte opgaver.

d) Luftfartøjschefen eller i tilfælde af erhvervsmæssig lufttransport luftfartsforetagendet er ansvarligt for, at den visuelle inspektion før flyvningen udføres tilfredsstillende. Det er ikke nødvendigt, at denne inspektion udføres af en godkendt vedligeholdelsesorganisation eller af del-66-certificeringspersonale, men skal udføres af piloten eller en anden kvalificeret person.

e) For at opfylde sit ansvar i henhold til punkt (a) kan ejeren af et luftfartøj udlicitere de opgaver, der er forbundet med vedvarende luftdygtighed, til en godkendt organisation til sikring af vedvarende luftdygtighed som beskrevet i M.A. subpart G (i det følgende benævnt organisation til sikring af vedvarende luftdygtighed) i overensstemmelse med tillæg I. I så fald påtager organisationen til sikring af vedvarende luftdygtighed sig ansvaret for, at opgaverne udføres korrekt.

f) For at opfylde sit ansvar i henhold til punkt (a) skal ejeren af et luftfartøj sikre, at de opgaver, der er forbundet med vedvarende luftdygtighed, udføres af en godkendt organisation til sikring af vedvarende luftdygtighed, hvis der er tale om et stort luftfartøj. Der skal udformes en skriftlig kontrakt i overensstemmelse med tillæg I. I så fald påtager organisationen til sikring af vedvarende luftdygtighed sig ansvaret for, at opgaverne udføres korrekt.

g) Vedligeholdelse af store luftfartøjer, luftfartøjer, der anvendes til erhvervsmæssig lufttransport og komponenter til sådanne luftfartøjer skal udføres af en del-145-godkendt vedligeholdelsesorganisation.

h) Hvis der er tale om erhvervsmæssig lufttransport er luftfartsforetagendet ansvarligt for det luftfartøj, som luftfartsforetagendet opererer, og skal: 1. godkendes som en del af den driftstilladelse, der udstedes af den kompetente myndighed i henhold til M.A. subpart G, for det luftfartøj, som luftfartsforetagendet opererer, og 2. godkendes i overensstemmelse med del-145 eller indgå en kontrakt med en sådan organisation, og 3. sikre, at punkt (a) er opfyldt.

i) Hvis en medlemsstat kræver, at et luftfartsforetagende skal være i besiddelse af et certifikat for de operationelle aktiviteter, det udøver ud over erhvervsmæssig lufttransport, skal luftfartsforetagendet: 1. godkendes behørigt i henhold til M.A. subpart G for at sikre den vedvarende luftdygtighed af det luftfartøj, som luftfartsforetagendet opererer, eller indgå kontrakt med en organisation, der kan varetage disse opgaver, og 2. godkendes behørigt i henhold til M.A. subpart F eller del-145 eller indgå kontrakt med sådanne organisationer, og 3. sikre, at punkt (a) er opfyldt.

j) Ejeren/luftfartsforetagendet er ansvarlig for, at den kompetente myndighed får adgang til organisationen/luftfartøjet for at afgøre, om der er fortsat overensstemmelse med denne del.

M.A.202 Indberetning af hændelser

a) Enhver person eller organisation, der er ansvarlig i henhold til M.A.201, skal indberette enhver konstateret omstændighed ved et luftfartøj eller en komponent, der kunne være til alvorlig fare for flyvesikkerheden, til registreringsstaten, den organisation, der er ansvarlig for typemodellen eller den supplerende typemodel og, hvis dette er relevant, luftfartsforetagendets medlemsstat.

b) Indberetningen skal ske på den måde, som agenturet har fastlagt, og indeholde alle relevante oplysninger om den omstændighed, som personen eller organisationen har fået kendskab til.

c) Hvis den person eller organisation, der vedligeholder luftfartøjet, har indgået kontrakt med en ejer eller et luftfartsforetagende med henblik på udførelse af vedligeholdelse, skal den person eller organisation, der vedligeholder luftfartøjet, ligeledes indberette enhver omstændighed af denne art, der har indvirkning på ejerens eller luftfartsforetagendets luftfartøj eller komponent, til ejeren, luftfartsforetagendet eller organisationen til sikring af vedvarende luftdygtighed.

d) Indberetningen skal foretages så hurtigt som muligt, men under alle omstændigheder inden for 72 timer efter personens eller organisationens konstatering af den omstændighed, som indberetningen vedrører.

SUBPART C

VEDVARENDE LUFTDYGTIGHED

M.A.301 Opgaver i forbindelse med vedvarende luftdygtighed

Luftfartøjets vedvarende luftdygtighed og såvel det operationelle udstyrs som nødudstyrets brugbarhed skal sikres ved:

1. udførelse af visuelle inspektioner før flyvningen

2. udbedring af enhver fejl eller skade, der har indvirkning på sikker drift, til en officielt anerkendt standard, idet der for alle store luftfartøjer eller luftfartøjer, der anvendes til erhvervsmæssig lufttransport, tages hensyn til minimumsudstyrslisten og listen over konfigurationsafvigelser, hvis en sådan finder anvendelse på luftfartøjstypen

3. udførelse af al vedligeholdelse i henhold til det godkendte luftfartøjsvedligeholdelsesprogram som beskrevet i M.A. 302

4. for så vidt angår alle store luftfartøjer eller luftfartøjer, der anvendes til erhvervsmæssig lufttransport, analyse af effektiviteten af det godkendte vedligeholdelsesprogram som beskrevet i M.A.302

5. gennemførelse af alle relevante: i) luftdygtighedsdirektiver, ii) operationelle direktiver med betydning for den vedvarende luftdygtighed iii) krav til vedvarende luftdygtighed, som agenturet har fastlagt iv) foranstaltninger, som agenturet har fastlagt, som umiddelbar reaktion på et sikkerhedsproblem

6. gennemførelse af ændringer og reparationer i overensstemmelse med M.A.304

7. etablering af en indkorporeringspolitik, for så vidt angår ikke-obligatoriske ændringer og/eller inspektioner, og gældende for alle store luftfartøjer eller luftfartøjer, der anvendes til erhvervsmæssig lufttransport

8. vedligeholdelseskontrolflyvninger, når det er påkrævet.

M.A.302 Vedligeholdelsesprogram

a) Ethvert luftfartøj skal vedligeholdes i overensstemmelse med et vedligeholdelsesprogram, der er godkendt af den kompetente myndighed, og som regelmæssigt skal revideres og ændres i overensstemmelse hermed.

b) Vedligeholdelsesprogrammet og eventuelle efterfølgende ændringer skal godkendes af den kompetente myndighed.

c) Vedligeholdelsesprogrammet skal være i overensstemmelse med: 1. de instruktioner om vedvarende luftdygtighed, der er givet af indehavere af typecertifikater og supplerende typecertifikater og enhver anden organisation, som i overensstemmelse med del-21 offentliggør sådanne oplysninger, eller 2. de instruktioner, der er givet af den kompetente myndighed, hvis de afviger fra underpunkt 1 eller i mangel af konkrete henstillinger, eller 3. instruktioner, der er fastlagt af ejeren eller luftfartsforetagendet og godkendt af den kompetente myndighed, hvis disse instruktioner afviger fra underpunkt 1 og 2.

d) Vedligeholdelsesprogrammet skal indeholde nærmere oplysninger om al den vedligeholdelse, inklusive hyppighed, der kræves udført, herunder specifikke opgaver, der er forbundet med specifikke operationer. Programmet skal omfatte en dokumentationsplan (reliability programme), hvis vedligeholdelsesprogrammet er baseret på: 1. vedligeholdelsesstyregruppens logik eller 2. hovedsagelig tilstandsovervågning.

e) Hvis et luftfartøjs vedvarende luftdygtighed administreres af en organisation i henhold til M.A. subpart G, kan vedligeholdelsesprogrammet og ændringerne hertil godkendes via en vedligeholdelsesprogramprocedure, der er fastlagt af en sådan organisation (i det følgende benævnt indirekte godkendelse).

▼M1

f) Vedligeholdelsesprogrammet skal underkastes regelmæssige undersøgelser og om nødvendigt ændres. Undersøgelserne skal sikre, at programmet fortsat er gyldigt i lyset af de operationelle erfaringer, samtidigt med at der tages hensyn til nye og/eller ændrede vedligeholdelsesinstruktioner, som er foreskrevet af typecertifikatindehaveren.

g) Vedligeholdelsesprogrammet skal afspejle de gældende, obligatoriske forskriftsmæssige krav, der finder anvendelse på dem, i dokumenter udstedt af typecertifikatindehaveren for at overholde Del 21A.61.

▼B

M.A.303 Luftdygtighedsdirektiver

Ethvert gældende luftdygtighedsdirektiv skal gennemføres i overensstemmelse med kravene i det pågældende luftdygtighedsdirektiv, medmindre agenturet angiver andet.

M.A.304 Oplysninger i forbindelse med ændringer og reparationer

Skader skal vurderes og ændringer og reparationer skal udføres på baggrund af de oplysninger, der er godkendt af agenturet eller af en godkendt del-21-konstruktionsorganisation, afhængigt af, hvad der er mest hensigtsmæssigt.

M.A.305 Rapportsystem for luftfartøjers vedvarende luftdygtighed

a) Efter afslutning af enhver form for vedligeholdelse skal det tilhørende certifikat om frigivelse til tjeneste som beskrevet i M.A.801 registreres i rapporter over luftfartøjers vedvarende luftdygtighed. Hver registrering skal ske så hurtigt som muligt, men under ingen omstændigheder senere end 30 dage efter dagen for vedligeholdelsesforanstaltningen.

b) Rapporterne over luftfartøjers vedvarende luftdygtighed skal i givet fald omfatte en logbog for luftfartøjet, en eller flere logbøger for motoren eller logkort for motormoduler, en eller flere propellogbøger samt logkort for enhver komponent med begrænset levetid og luftfartsforetagendets tekniske log.

c) Luftfartøjstypen og registreringsmærket, datoen samt den samlede flyvetid og/eller flyvecyklusser og/eller landinger skal i givet fald registreres i luftfartøjets logbog.

d) Rapporterne om luftfartøjers vedvarende luftdygtighed skal indeholde oplysninger om den aktuelle: 1. status, for så vidt angår luftdygtighedsdirektiverne, samt foranstaltninger, som den kompetente myndighed har fastlagt som en omgående reaktion på et sikkerhedsproblem 2. status, for så vidt angår ændringer og reparationer 3. status, for så vidt angår overholdelse af vedligeholdelsesprogrammet 4. status for komponenter med begrænset levetid 5. en masse- og balancerapport og 6. en fortegnelse over udskudt vedligeholdelse.

e) Ud over det autoriserede frigivelsescertifikatet om frigivelse til tjeneste, EASA-formular 1 eller tilsvarende skal følgende oplysninger, der er relevante for enhver installeret komponent, registreres i den pågældende motor- eller propellogbog eller på logkortet for motormoduler eller komponenter med begrænset levetid: 1. komponentens art og 2. typen, serienummeret og registreringen af det luftfartøj, som den konkrete komponent er påmonteret, samt henvisning til installation eller fjernelse af komponenten og 3. den konkrete komponents samlede flyvetid og/eller flyvecyklusser og/eller landinger og/eller kalendertid og 4. de aktuelle oplysninger under punkt (d), som finder anvendelse på komponenten.

f) Den person, der er ansvarlig for opgaver til sikring af vedvarende luftdygtighed i henhold til M.A. subpart B, skal styre rapporterne som angivet i dette punkt og forelægge rapporterne for den kompetente myndighed, såfremt han bliver anmodet herom.

g) Alle registreringer i rapporterne om luftfartøjers vedvarende luftdygtighed skal være tydelige og præcise. Såfremt det er nødvendigt at foretage en rettelse i en registrering, skal rettelsen foretages, således at den oprindelige registrering tydeligt fremgår.

h) Ejeren eller luftfartsforetagendet skal sikre, at der er etableret et system for opbevaring af følgende rapporter i det angivne tidsrum: 1. alle detaljerede vedligeholdelsesrapporter om luftfartøjet og alle komponenter med begrænset levetid, der er monteret på luftfartøjet, mindst 24 måneder efter, at luftfartøjet eller komponenten er taget permanent ud af tjeneste, og 2. den samlede tid og de samlede flyvecyklusser, alt efter hvad der er relevant, for luftfartøjet og alle komponenter med begrænset levetid mindst tolv måneder efter, at luftfartøjet eller komponenten er taget permanent ud af tjeneste, og 3. tid og flyvecyklusser, alt efter hvad der er relevant, siden sidste planlagte vedligeholdelse af den komponent, der har en begrænset levetid, mindst indtil den planlagte vedligeholdelse af komponenten er blevet afløst af en ny planlagt vedligeholdelse med samme arbejds- og grundighedsomfang, og 4. den aktuelle status for så vidt angår overholdelse af vedligeholdelsesprogrammet, så der kan fastslås overholdelse af det godkendte luftfartøjsvedligeholdelsesprogram, mindst indtil den planlagte vedligeholdelse af luftfartøjet eller komponenten er afløst af en anden planlagt vedligeholdelse med samme arbejds- og grundighedsomfang, og 5. den aktuelle status af de luftdygtighedsdirektiver, der finder anvendelse på luftfartøjet eller dets komponenter, mindst tolv måneder efter, at luftfartøjet eller komponenten er taget permanent ud af tjeneste, og 6. de nærmere oplysninger om aktuelle ændringer og reparationer af luftfartøjet, motor(erne), propel(lerne) og eventuelle andre komponenter, der er vitale for flyvesikkerheden, mindst tolv måneder efter, at de er taget permanent ud af tjeneste.

M.A.306 Luftfartsforetagendets tekniske logsystem

a) Hvis der er tale om erhvervsmæssig lufttransport, skal luftfartsforetagendet ud over at opfylde kravene i M.A.305 anvende et teknisk logsystem for luftfartøjet, som indeholder følgende oplysninger om hvert enkelt luftfartøj: 1. de oplysninger om hver flyvning, der er nødvendige for at sikre fortsat flyvesikkerhed, og 2. luftfartøjets nuværende certifikat om frigivelse til tjeneste og 3. den gældende vedligeholdelseserklæring, som viser luftfartøjets vedligeholdelsesstatus med henblik på den næste planlagte og faseforskudte vedligeholdelse, der skal foretages; dog kan den kompetente myndighed godkende, at vedligeholdelseserklæringen opbevares et andet sted, og 4. alle udestående, udskudte fejludbedringer, der påvirker luftfartøjets operation og 5. eventuel nødvendig vejledende instruktion i støtteordninger for vedligeholdelse.

b) Luftfartøjets tekniske log og eventuelle senere ændringer skal godkendes af den kompetente myndighed.

c) Luftfartsforetagendet skal sikre, at luftfartøjets tekniske log opbevares indtil 36 måneder efter datoen for den sidste registrering.

M.A.307 Overførsel af rapporterne om luftfartøjers vedvarende luftdygtighed

a) Ejeren eller luftfartsforetagendet skal, når et luftfartøj permanent overføres fra en ejer eller et luftfartsforetagende til en anden ejer eller luftfartsforetagende, sikre, at de i M.A.305 angivne rapporter om luftfartøjers vedvarende luftdygtighed, og, hvis relevant, luftfartsforetagendets tekniske log i henhold til M.A.306 også overføres.

b) Ejeren skal, når han indgår kontrakt med en organisation til sikring af vedvarende luftdygtighed om opgaver til sikring af vedvarende luftdygtighed, påse, at de i M.A.305 angivne rapporter om luftfartøjers vedvarende luftdygtighed overføres til organisationen.

c) De tidsperioder, der er foreskrevet for opbevaringen af rapporterne, finder fortsat anvendelse på den nye ejer, det nye luftfartsforetagende eller den nye organisation til sikring af vedvarende luftdygtighed.

SUBPART D

VEDLIGEHOLDELSESSTANDARDER

M.A.401 Vedligeholdelsesoplysninger

a) Den person eller organisation, der vedligeholder et luftfartøj, skal ved udførelsen af vedligeholdelsen, herunder ændringer og reparationer, have adgang til og udelukkende anvende de relevante og aktuelle vedligeholdelsesoplysninger.

b) I denne del forstås ved relevante vedligeholdelsesoplysninger: 1. alle relevante krav, procedurer, standarder eller oplysninger, der fastsættes eller gives af den kompetente myndighed 2. alle relevante luftdygtighedsdirektiver 3. gældende instruktioner om vedvarende luftdygtighed, der er udstedt af indehavere af typecertifikater og supplerende typecertifikater og enhver anden organisation, som i overensstemmelse med del-21 offentliggør sådanne oplysninger, og 4. alle relevante oplysninger udstedt i overensstemmelse med 145.A.45(d).

c) Den person eller organisation, der vedligeholder et luftfartøj, skal sikre, at alle relevante vedligeholdelsesoplysninger er aktuelle og hurtigt tilgængelige, når de skal anvendes. Vedligeholdelsesoplysningerne skal, bortset fra når der udføres enkle vedligeholdelsesopgaver, noteres på arbejdssedler eller arbejdspapirer. Personen eller organisationen skal udarbejde et system for arbejdssedler eller arbejdsark, der skal anvendes, og skal enten overføre vedligeholdelsesoplysninger nøjagtigt til disse arbejdssedler eller arbejdsark eller sørge for præcise henvisninger til de(n) pågældende vedligeholdelsesopgave(r), der fremgår af disse vedligeholdelsesoplysninger.

M.A.402 Udførelse af vedligeholdelse

a) Alle former for vedligeholdelse skal udføres af kvalificeret personale ifølge de metoder, teknikker, standarder og instruktioner, der er fastlagt i M.A.401 om vedligeholdelsesoplysninger. Desuden skal der efter enhver vedligeholdelsesopgave, der har betydning for sikkerheden, udføres en uafhængig inspektion, medmindre andet er angivet i del-145 eller godkendt af den kompetente myndighed.

b) Alle former for vedligeholdelse skal udføres med det værktøj, udstyr og materiale, der er fastlagt i M.A.401 om vedligeholdelsesoplysninger, medmindre andet er angivet i del-145. Værktøj og udstyr skal efter behov kontrolleres og kalibreres, således at det opfylder en officielt anerkendt standard.

c) Det område, hvor der udføres vedligeholdelse, skal være overskueligt indrettet og rengjort for snavs og forurening.

d) Al vedligeholdelse skal udføres under hensyntagen til de miljømæssige begrænsninger, der er fastlagt i M.A.401 om vedligeholdelsesoplysninger.

e) I tilfælde af dårligt vejr eller langvarigt vedligeholdelsesarbejde skal vedligeholdelsen udføres i passende faciliteter.

f) Efter afslutningen af al vedligeholdelse skal der foretages en generel kontrol for at sikre, at alt værktøj, udstyr og andre fremmede dele og materialer er fjernet fra luftfartøjet eller komponenten, og at alle de adgangspaneler, der blev fjernet, er monteret igen.

M.A.403 Fejl ved luftfartøjet

a) Enhver fejl ved luftfartøjer, der kunne bringe flyvesikkerheden i alvorlig fare, skal udbedres, inden der foretages yderligere flyvninger.

b) Kun bemyndiget certificeringspersonale i henhold til M.A.801(b)1, M.A.801(b)2 eller del-145 kan ved hjælp af de i M.A.401 angivne vedligeholdelsesoplysninger afgøre, hvorvidt en fejl ved et luftfartøj kan bringe flyvesikkerheden i alvorlig fare, og kan derfor afgøre, hvilken form for udbedring der skal gennemføres og hvornår inden næste flyvning, samt hvilke fejludbedringer der kan udskydes. Dette finder dog ikke anvendelse, hvis: 1. piloten anvender den minimumsudstyrsliste, der er godkendt af den kompetente myndighed 2. fejl ved luftfartøjet som af den kompetente myndighed defineres som værende acceptable.

c) Enhver fejl ved luftfartøjet, der ikke vil bringe flyvesikkerheden i alvorlig fare, skal udbedres så hurtigt som muligt efter den dato, hvor fejlen ved luftfartøjet blev konstateret og inden for de begrænsninger, der er angivet i vedligeholdelsesoplysningerne.

d) Enhver fejl, der ikke udbedres inden flyvningen, skal registreres i det i M.A. 305 angivne vedligeholdelsesrapportsystem for luftfartøjer eller i luftfartsforetagendets tekniske logsystem i henhold til M.A.306, hvor dette er relevant.

SUBPART E

KOMPONENTER

M.A.501 Installation

a) Komponenter må kun monteres, hvis de er i tilfredsstillende stand, behørigt frigivet til tjeneste på en EASA-formular 1 eller en tilsvarende formular og er markeret i overensstemmelse med del-21, subpart Q, medmindre andet er angivet i del-145 og subpart F.

b) Forud for installationen af en komponent på et luftfartøj skal personen eller den godkendte vedligeholdelsesorganisation sikre, at den konkrete komponent er egnet til at blive påmonteret, hvis andre ændrings- og/eller luftdygtighedsdirektivskonfigurationer finder anvendelse.

c) Standarddele må kun påmonteres et luftfartøj eller en komponent, hvis den konkrete standarddel er angivet i vedligeholdelsesoplysningerne. Standarddele må kun påmonteres, hvis disse er ledsaget af dokumentation for overensstemmelse, der kan spores til den relevante standard.

d) Materialer, det være sig enten råmaterialer eller forbrugsmaterialer, må kun anvendes på et luftfartøj eller på en komponent, hvis producenten af luftfartøjet eller komponenten angiver dette i de relevante vedligeholdelsesoplysninger eller som angivet i del-145. Sådanne materialer må kun anvendes, hvis materialerne opfylder den krævede specifikation og har behørig sporbarhed. Alt materiale skal ledsages af dokumentation, der entydigt vedrører det pågældende materiale, og som indeholder en erklæring om overensstemmelse med specifikationen, i tillæg til både fabrikant- og leverandørkilde.

M.A.502 Vedligeholdelse af komponenter

a) Vedligeholdelsen af komponenter skal foretages af behørigt godkendte vedligeholdelsesorganisationer, som er angivet i subpart F eller del-145.

b) Vedligeholdelsen af komponenter må kun udføres af certificeringspersonale i henhold til M.A.801(b)2, hvis de pågældende komponenter er monteret på luftfartøjet. Disse komponenter kan ikke desto mindre afmonteres midlertidigt med henblik på vedligeholdelse, såfremt denne afmontering udtrykkeligt er tilladt i luftfartøjsvedligeholdelseshåndbogen for at forbedre adgangen.

M.A.503 Komponenter med begrænset levetid

Installerede komponenter med begrænset levetid må ikke overskride den godkendte levetidsbegrænsning, der er angivet i det godkendte vedligeholdelsesprogram og de godkendte luftdygtighedsdirektiver.

M.A.504 Kontrol af ikke-brugbare komponenter

a) En komponent skal anses for ikke-brugbar, hvis en af følgende omstændigheder gør sig gældende: 1. Den begrænsede levetid, som er angivet i vedligeholdelsesprogrammet, er udløbet. 2. Komponenten opfylder ikke kravene i de luftdygtighedsdirektiver, der finder anvendelse, og andre krav vedrørende vedvarende luftdygtighed, som agenturet har fastlagt. 3. Der mangler oplysninger, som er nødvendige for at fastslå komponentens luftdygtighedsstatus eller egnethed til installation. 4. Der foreligger dokumentation for fejl eller mangler. 5. Komponenten har været involveret i en hændelse eller et havari, som sandsynligvis påvirker dens brugbarhed.

b) Ikke-brugbare komponenter skal identificeres og opbevares på et sikkert sted under opsyn af den godkendte organisation i henhold til M.A.502, indtil der er truffet afgørelse om den pågældende komponents fremtidige status.

c) Komponenter, der har nået afslutningen af deres certificerede levetid, eller som er behæftet med en fejl, der ikke kan udbedres, skal klassificeres som ikke-genanvendelige, og må ikke genindsættes i komponentforsyningssystemet, medmindre den certificerede, begrænsede levetid er blevet forlænget, eller der er blevet godkendt en reparationsløsning i henhold til M.A.304.

d) Personer eller organisationer, der er ansvarlige i henhold til del-M, skal i tilfælde af ikke-genanvendelige komponenter som beskrevet under punkt (c): 1. opbevare komponenten på det sted, der er angivet under punkt (b), eller 2. påse, at komponenten beskadiges på en sådan måde, at det sikres, at den ikke kan bringes i funktionsdygtig stand eller repareres, inden ansvaret for den pågældende komponent kan fralægges.

e) Uanset punkt (d) må en person eller en organisation, der er ansvarlig i henhold til del-M, overføre ansvaret for komponenter, der er klassificeret som ikke-genanvendelige, til en organisation for uddannelse eller forskning, uden at disse destrueres.

SUBPART F

VEDLIGEHOLDELSESORGANISATION

M.A.601 Anvendelsesområde

I denne subpart fastlægges de krav, som en organisation skal opfylde for at blive kvalificeret til at udstede eller forlænge en godkendelse til vedligeholdelse af luftfartøjer og/eller komponenter, der ikke fremgår af M.A.201(f) og (g).

M.A.602 Ansøgning

En ansøgning om udstedelse eller ændring af en godkendelse af en vedligeholdelsesorganisation skal indgives i en form og på en måde, der er fastlagt af den kompetente myndighed.

M.A.603 Godkendelsens omfang

a) Tildelingen af godkendelsen foregår ved, at den kompetente myndighed udsteder et bevis (vedlagt i tillæg IV). Omfanget af det arbejde, der skal være omfattet af godkendelsen, skal beskrives i håndbogen for den vedligeholdelsesorganisation, der er godkendt i henhold til M.A.604.

Tillæg IV til denne del definerer alle de klasser og rettigheder, der er mulige i henhold til M.A. subpart F.

b) Enhver godkendt vedligeholdelsesorganisation kan i overensstemmelse med vedligeholdelsesoplysningerne fremstille et begrænset sortiment af dele til anvendelse i forbindelse med igangværende arbejde på organisationens egne faciliteter som defineret i vedligeholdelsesorganisationens håndbog.

M.A.604 Vedligeholdelsesorganisationens håndbog

a) Vedligeholdelsesorganisationen skal udarbejde en håndbog, der som minimum skal indeholde følgende oplysninger: 1. en erklæring, der er underskrevet af den teknisk/økonomisk ansvarlige person, hvori det bekræftes, at organisationen til enhver tid vil udføre sit arbejde i henhold til del-M og håndbogen 2. organisationens arbejdsområde 3. titel og navn på den eller de personer, hvortil der henvises i M.A.606, punkt (b) 4. en organisationsplan, hvoraf ansvarskæden mellem den eller de personer, der henvises til i M.A.606(b), fremgår 5. en fortegnelse over certificeringspersonalet 6. en generel beskrivelse samt beliggenhed af organisationens faciliteter 7. en beskrivelse af procedurerne for, hvordan vedligeholdelsesorganisationen sikrer overensstemmelse med denne del, og 8. proceduren eller procedurerne for ændring af vedligeholdelsesorganisationens håndbog.

b) Vedligeholdelsesorganisationens håndbog og ændringer til denne skal godkendes af den kompetente myndighed.

c) Uanset ovenstående punkt (b) kan mindre ændringer af håndbogen godkendes gennem en procedure (i det følgende benævnt indirekte godkendelse).

M.A.605 Faciliteter

Organisationen skal sikre, at:

a) der er faciliteter til rådighed til alt det planlagte arbejde, og at specialværksteder og dokområder er adskilt i nødvendig udstrækning for at sikre beskyttelse mod forurening og af miljøet

b) der er kontorfaciliteter til rådighed til administration af alt planlagt arbejde, herunder især udarbejdelse af vedligeholdelsesrapporter

c) der er sikre lagerfaciliteter til rådighed for komponenter, udstyr, værktøj og materialer. Lagerforholdene skal sikre, at ikke-brugbare komponenter og materialer opbevares adskilt fra alle andre komponenter, materialer, udstyr og værktøj. Lagerforholdene skal være i overensstemmelse med producentens instruktioner, og adgangen til lageret skal være begrænset til bemyndiget personale.

M.A.606 Personalekrav

a) Organisationen skal udpege en teknisk/økonomisk ansvarlig person, der har organisationens bemyndigelse til at sikre, at al vedligeholdelse, der kræves af kunden, kan finansieres og udføres i overensstemmelse med den krævede standard i denne del.

b) Der skal udpeges en person eller en gruppe af personer, som skal være ansvarlig(e) for at sikre, at organisationen altid opfylder bestemmelserne i denne subpart. Denne eller disse personer skal i sidste instans være ansvarlig(e) over for den teknisk/økonomisk ansvarlige person.

c) Alle de i punkt (b) udpegede personer skal kunne fremvise den relevante viden, baggrund og den nødvendige erfaring inden for vedligeholdelse af luftfartøjer og/eller komponenter.

d) Organisationen skal have et tilstrækkeligt kvalificeret personale til at udføre de kontraktopgaver, der normalt kan forventes. Anvendelsen af midlertidigt underkontraheret personale er tilladt i tilfælde af større arbejdsbyrder end der sædvanligvis forventes, og kun for så vidt angår personale, der ikke udsteder certifikater om frigivelse til tjeneste.

e) De kvalifikationer, som besiddes af hele det personale, der udfører vedligeholdelsesarbejde, skal påvises og registreres.

f) Det personale, der udfører specialopgaver som f.eks. svejsning, ikke-destruktiv prøvning/inspektion, herunder dog ikke farvesammenligning, skal være kvalificeret i henhold til en officielt anerkendt standard.

g) Vedligeholdelsesorganisationen skal have tilstrækkeligt certificeringspersonale til at udstede de i M.A.612 og M.A.613 angivne certifikater om frigivelse til tjeneste for luftfartøjer og komponenter. De skal opfylde kravene i del-66.

M.A.607 Certificeringspersonale

a) Ud over M.A.606(g) kan certificeringspersonalet kun udøve rettigheder, såfremt organisationen har sikret: 1. at certificeringspersonalet kan påvise, at det inden for de seneste to år enten har haft seks måneders relevant vedligeholdelseserfaring eller opfylder bestemmelsen for udstedelse af de relevante rettigheder, og 2. at certificeringspersonalet har et tilstrækkeligt kendskab til det relevante luftfartøj og/eller den eller de relevante luftfartøjskomponenter, der skal vedligeholdes, og til de tilknyttede organisationsprocedurer.

b) I følgende uforudsete tilfælde, hvor et luftfartøj har fået pålagt startforbud på et andet sted end hovedbasen, og hvor der ikke findes egnet certificeringspersonale, kan den organisation, med hvilken der er indgået kontrakt om ydelse af vedligeholdelsesstøtte, udstede en engangscertificeringsautorisation: 1. til en af sine ansatte, som er indehaver af typekvalifikationer til luftfartøjer med tilsvarende teknologi, konstruktion og systemer, eller 2. til enhver person med mindst 5 års vedligeholdelseserfaring, som er indehaver af et gyldigt ICAO-luftfartøjsvedligeholdelsescertifikat med en rettighed til den luftfartøjstype, der kræver certificering, forudsat at der ikke findes en organisation, der er behørigt godkendt i henhold til denne del på dette sted, og at organisationen, med hvilken der er indgået kontrakt, fremskaffer og opbevarer dokumentationen for denne persons erfaring og certifikat.

Alle disse tilfælde skal indberettes til den kompetente myndighed inden for syv dage efter udstedelse af en sådan certificeringsautorisation. Den godkendte vedligeholdelsesorganisation, der udsteder engangscertificeringsautorisationen, skal sikre, at enhver sådan vedligeholdelse, der kan påvirke flyvesikkerheden, på ny kontrolleres.

c) Den godkendte vedligeholdelsesorganisation skal registrere alle de nærmere oplysninger om certificeringspersonalet og være i besiddelse af en til enhver tid opdateret fortegnelse over hele certificeringspersonalet.

M.A.608 Komponenter, udstyr og værktøj

a) Organisationen skal: 1. være i besiddelse af det udstyr og værktøj, der er angivet i M.A.609 om vedligeholdelsesoplysninger eller ækvivalenter, der er anført i vedligeholdelsesorganisations håndbog, og som er nødvendigt for at kunne foretage den daglige vedligeholdelse inden for godkendelsens anvendelsesområde, og 2. påvise, at den har adgang til enhver anden form for udstyr og værktøj, der kun anvendes lejlighedsvis.

b) Værktøj og udstyr skal kontrolleres og kalibreres, således at det opfylder en officielt anerkendt standard. Dokumentationen for disse kalibreringer og den anvendte standard skal opbevares af organisationen.

c) Organisationen skal inspicere og klassificere alle tilgangskomponenter og holde dem behørigt adskilt.

M.A.609 Vedligeholdelsesoplysninger

Den godkendte vedligeholdelsesorganisation skal være i besiddelse af og anvende alle de relevante vedligeholdelsesoplysninger, der er angivet i M.A.401, til udførelsen af vedligeholdelse, herunder ændringer og reparationer. I de tilfælde, hvor kunden forsyner organisationen med vedligeholdelsesoplysningerne, er det kun nødvendigt at være i besiddelse af disse oplysninger, når arbejdet pågår.

M.A.610 Arbejdsordrer i forbindelse med vedligeholdelse

Inden vedligeholdelsesarbejdet påbegyndes, skal organisationen og kunden blive enige om en skriftlig arbejdsordre, hvori det fastslås, hvilken vedligeholdelse der skal udføres.

M.A.611 Vedligeholdelsesstandarder

Alle former for vedligeholdelse skal udføres i henhold til de krav, der er fastlagt i M.A. subpart D.

M.A.612 Certifikat om frigivelse til tjeneste for luftfartøjer

Når den påkrævede vedligeholdelse af luftfartøjet er afsluttet i overensstemmelse med denne subpart, skal der i henhold til M.A.801 udstedes et certifikat om frigivelse til tjeneste.

M.A.613 Certifikat om frigivelse til tjeneste for komponenter

a) Når den påkrævede vedligeholdelse af komponenten er afsluttet i henhold til denne subpart, skal der i henhold til M.A.802 udstedes et certifikat om frigivelse til tjeneste, EASA-formular 1, for komponenten, bortset fra, hvis komponenterne er fremstillet i overensstemmelse med M.A.603(b).

b) Dokumentet til certifikatet om frigivelse til tjeneste for komponenten, EASA-formular 1, kan genereres fra en elektronisk database.

M.A.614 Vedligeholdelsesrapporter

a) Den godkendte vedligeholdelsesorganisation skal registrere alle de nærmere oplysninger om det arbejde, der udføres. Organisationen skal lagre den dokumentation, der er nødvendig for at bevise, at alle betingelserne for udstedelse af certifikatet om frigivelse til tjeneste, herunder underleverandørens certifikat om frigivelse til tjeneste, er opfyldt.

b) Den godkendte vedligeholdelsesorganisation skal give ejeren af luftfartøjet en kopi af hvert enkelt certifikat om frigivelse til tjeneste samt en kopi af alle oplysninger om konkrete, godkendte reparationer/ændringer, der er anvendt i forbindelse med de reparationer/ændringer, der er blevet udført.

c) Den godkendte vedligeholdelsesorganisation skal opbevare en kopi af alle de vedligeholdelsesrapporter og alle tilhørende vedligeholdelsesoplysninger i tre år fra den dato, hvor det luftfartøj eller den luftfartøjskomponent, som arbejdet vedrører, blev frigivet af den godkendte vedligeholdelsesorganisation. 1. Rapporterne skal lagres på en måde, der sikrer, at de er beskyttet mod skader og tyveri. 2. Alle former for computerhardware, der anvendes til at sikre backupkopier, skal opbevares på et andet sted end der, hvor det computerhardware, der lagrer arbejdsoplysningerne, er placeret, og i et miljø, der sikrer, at de forbliver i god stand. 3. Hvis en godkendt vedligeholdelsesorganisation ophører sit virke, skal alle de opbevarede vedligeholdelsesrapporter for de sidste to år videregives til den sidste ejer af det pågældende luftfartøj eller den pågældende komponent eller skal opbevares som angivet af den kompetente myndighed.

M.A.615 Organisationens rettigheder

Organisationen må:

1. Vedligeholde ethvert luftfartøj og/eller komponent, som organisationens godkendelse omfatter, på de steder, der er beskrevet i godkendelsesbeviset og i håndbogen.

2. Vedligeholde ethvert luftfartøj og/eller komponent, som organisationens godkendelse omfatter, på ethvert andet sted, forudsat at denne form for vedligeholdelse udelukkende er nødvendig for at udbedre opståede fejl.

3. Udstede certifikater om frigivelse til tjeneste efter at have afsluttet vedligeholdelsen i henhold til M.A.612 eller M.A.613.

M.A.616 Organisationseftersyn

For at sikre, at den godkendte vedligeholdelsesorganisation fortsat opfylder de krav, der er fastlagt i denne subpart, skal organisationen regelmæssigt foranstalte organisationseftersyn.

M.A.617 Ændringer af den godkendte vedligeholdelsesorganisation

For at sætte den kompetente myndighed i stand til at fastslå, om organisationen fortsat overholder bestemmelserne i denne del, skal den godkendte vedligeholdelsesorganisation underrette myndigheden om ethvert forslag om gennemførelse af en af følgende ændringer, inden disse gennemføres:

1. organisationens navn

2. organisationens hjemsted

3. beliggenheden af organisationens eventuelle andre afdelinger

4. den teknisk/økonomisk ansvarlige person

5. alle de personer, der henvises til i M.A.606(b)

6. faciliteter, udstyr, værktøj, materialer, procedurer, arbejdsområde og certificeringspersonale, der kan påvirke godkendelsen.

I tilfælde af, at der foreslås ændringer i personalet, som ikke på forhånd er de ansvarlige bekendt, skal myndigheden hurtigst muligt underrettes om disse ændringer.

M.A.618 Godkendelsens fortsatte gyldighed

a) En udstedt godkendelse skal have ubegrænset varighed. Godkendelsen forbliver gyldig under forudsætning af: 1. at organisationen fortsat overholder bestemmelserne i denne del i overensstemmelse med de bestemmelser, der vedrører den håndtering af mangler, der er beskrevet i M.A.619 2. at den kompetente myndighed får adgang til organisationen for at fastslå, hvorvidt organisationen fortsat overholder bestemmelserne i denne del, og 3. at godkendelsesbeviset ikke overdrages eller tilbagekaldes.

b) Ved overdragelse eller tilbagekaldelse skal godkendelsesbeviset returneres til den kompetente myndighed.

M.A.619 Undersøgelsesresultater

a) Ved et niveau 1-resultat forstås enhver betydelig manglende opfyldelse af del M-krav, der sænker sikkerhedsstandarden og bringer flyvesikkerheden i alvorlig fare

b) Ved et niveau 2-resultat forstås enhver manglende opfyldelse af del M-krav, der kan mindske sikkerhedsstandarden og muligvis bringe flyvesikkerheden i alvorlig fare.

c) Efter modtagelse af en anmeldelse om mangler i overensstemmelse med M.B.605 skal indehaveren af et bevis for godkendelse af en vedligeholdelsesorganisation udarbejde en tilfredsstillende plan for afhjælpning af manglerne og over for den kompetente myndighed påvise gennemførelse af tilstrækkelige afhjælpende foranstaltninger inden for en tidsperiode, der aftales med denne myndighed.

SUBPART G

ORGANISATION TIL SIKRING AF VEDVARENDE LUFTDYGTIGHED

M.A.701 Anvendelsesområde

I denne subpart fastlægges de krav, som en organisation skal opfylde for at blive kvalificeret til udstedelse eller forlængelse af en godkendelse.

M.A.702 Ansøgning

En ansøgning om udstedelse eller ændring af en godkendelse af en organisation til sikring af vedvarende luftdygtighed skal indgives i en form og på en måde, der er fastlagt af den kompetente myndighed.

M.A.703 Godkendelsens omfang

a) Tildelingen af godkendelsen foregår ved, at den kompetente myndighed udsteder et bevis som det, der er vedlagt i tillæg VI. Omfanget af det arbejde, der skal være omfattet af godkendelsen, skal beskrives i den redegørelse, der er udarbejdet af organisationen til sikring af vedvarende luftdygtighed, og som er godkendt i henhold til M.A.704.

b) Uanset ovenstående punkt (a) skal godkendelsen for så vidt angår erhvervsmæssig lufttransport udgøre en del af den driftstilladelse, der er udstedt af den kompetente myndighed for luftfartøjet i drift.

M.A.704 Redegørelse om sikring af den vedvarende luftdygtighed

a) Organisationen til sikring af vedvarende luftdygtighed skal fremlægge en redegørelse om sikringen af den vedvarende luftdygtighed, som skal indeholde følgende oplysninger: 1. en erklæring, der er underskrevet af den teknisk/økonomisk ansvarlige person, hvori det bekræftes, at organisationen til enhver tid vil udføre sit arbejde i overensstemmelse med dels denne del, dels redegørelsen 2. organisationens arbejdsområde 3. titel og navn på den eller de personer, hvortil der henvises i M.A.706(b) og M.A. 706(c) 4. en organisationsplan, hvoraf ansvarskæden mellem den eller de personer, der henvises til i M.A.706(b) og M.A. 706(c), fremgår 5. en fortegnelse over det personale, der skal udføre luftdygtighedseftersynet 6. en generel beskrivelse og beliggenhed af organisationens faciliteter 7. en beskrivelse af procedurerne for, hvordan organisationen til sikring af vedvarende luftdygtighed sikrer overensstemmelse med denne del, og 8. procedurerne for ændring af den redegørelse, der udarbejdes af organisationen til sikring af vedvarende luftdygtighed.

b) Den redegørelse, der udarbejdes af organisationen til sikring af vedvarende luftdygtighed, og ændringerne til denne skal godkendes af den kompetente myndighed.

Uanset ovenstående punkt (b) kan mindre ændringer i redegørelsen godkendes gennem en redegørelsesprocedure (i det følgende benævnt indirekte godkendelse).

M.A.705 Faciliteter

Organisationen til sikring af vedvarende luftdygtighed skal stille passende kontorfaciliteter til rådighed på et passende sted for det personale, der er angivet i M.A.706.

M.A.706 Personalekrav

a) Organisationen skal udpege en teknisk/økonomisk ansvarlig person, der har organisationens bemyndigelse til at sikre, at alle de aktiviteter, der vedrører sikring af vedvarende luftdygtighed, kan finansieres og udføres i henhold til denne del.

b) For så vidt angår erhvervsmæssig lufttransport, skal den teknisk/økonomisk ansvarlige person, der beskrives i punkt (a), være den person, der ligeledes har organisationens bemyndigelse til at sikre, at alle luftfartsforetagendets aktiviteter kan finansieres og udføres i overensstemmelse med den standard, som kræves for udstedelsen af en driftstilladelse.

c) Der skal udpeges en person eller en gruppe af personer, som skal være ansvarlig for at sikre, at organisationen altid opfylder bestemmelserne i denne subpart. Denne eller disse personer skal i sidste instans være ansvarlig(e) over for den teknisk/økonomisk ansvarlige person.

d) For så vidt angår erhvervsmæssig lufttransport, skal den teknisk/økonomisk ansvarlige person udpege en stillingsindehaver. Denne person skal være ansvarlig for administrationen og overvågningen af de vedvarende luftdygtighedsaktiviteter i henhold til punkt (c).

e) Stillingsindehaveren i punkt (d) må ikke være ansat af en del-145-godkendt organisation, der udfører kontraktarbejde for luftfartsforetagendet, medmindre dette udtrykkeligt godkendes af den kompetente myndighed.

f) Organisationen skal have et tilstrækkeligt, behørigt kvalificeret personale til at udføre de opgaver, der kan forventes.

g) Alle de personer, der er angivet i punkt (c) og (d), skal kunne fremvise den relevante viden, baggrund og nødvendige erfaring inden for luftfartøjers vedvarende luftdygtighed.

h) De kvalifikationer, som besiddes af hele det personale, der bidrager til at sikre den vedvarende luftdygtighed, skal registreres.

M.A.707 Luftdygtighedseftersynspersonale

a) For at blive godkendt til at udføre luftdygtighedseftersyn skal en godkendt organisation til sikring af vedvarende luftdygtighed have passende luftdygtighedseftersynspersonale til udstedelse af luftdygtighedseftersynsbeviser eller henstillinger med hensyn til luftdygtighed i henhold til M.A. subpart I. Ud over de krav, der er fastlagt i M.A.706, skal dette personale have: 1. mindst fem års erfaring inden for vedvarende luftdygtighed 2. et behørigt del-66-certifikat eller en flyveuddannelse eller lignende 3. en formel uddannelse i vedligeholdelse af luftfartøjer 4. en stilling med relevante ansvarsområder inden for den godkendte organisation.

b) Den godkendte organisation for vedvarende luftdygtighed kan kun udstede en autorisation til det luftdygtighedseftersynspersonale, som udpeges af den godkendte organisation for vedvarende luftdygtighed, hvis den pågældende person formelt godkendes af den kompetente myndighed, efter den tilfredsstillende gennemførelse af et luftdygtighedseftersyn under tilsyn.

c) Organisationen skal sikre, at luftdygtighedseftersynspersonalet kan fremlægge bevis for relevant, nylig erfaring med sikring af vedvarende luftdygtighed.

d) Luftdygtighedseftersynspersonalet skal identificeres ved, at der i redegørelsen vedrørende sikring af vedvarende luftdygtighed udarbejdes en fortegnelse med angivelse af hver enkelt person og dennes referencenummer for bemyndigelsen til udførelse af luftdygtighedseftersyn.

e) Organisationen skal opbevare en fortegnelse over hele sit luftdygtighedseftersynspersonale, som for hver enkelt medarbejder skal indeholde nærmere oplysninger om enhver relevant kvalifikation, et sammendrag af relevant erfaring med og uddannelse inden for sikring af vedvarende luftdygtighed samt en kopi af bemyndigelsen. Denne fortegnelse skal opbevares indtil to år efter, at den pågældende luftdygtighedseftersynsmedarbejder har forladt organisationen.

M.A.708 Administration af vedvarende luftdygtighed

a) Alle opgaver, der vedrører sikring af vedvarende luftdygtighed, skal udføres i henhold til bestemmelserne i M.A. subpart C.

b) For det enkelte pågældende luftfartøj skal den godkendte organisation til sikring af vedvarende luftdygtighed: 1. udarbejde og overvåge et vedligeholdelsesprogram for det pågældende luftfartøj, herunder enhver relevant dokumentationsplan 2. forelægge den kompetente myndighed vedligeholdelsesprogrammet for luftfartøjet og ændringer hertil med henblik på godkendelse og forsyne ejeren af det ikke-erhvervsmæssige luftfartøj med et eksemplar af dokumentationsplanen 3. varetage godkendelsen af ændringer og reparationer 4. sikre, at alle former for vedligeholdelse udføres i overensstemmelse med det godkendte vedligeholdelsesprogram, og at luftfartøjet frigives i henhold til M.A. subpart H.1 5. sikre, at alle relevante luftdygtighedsdirektiver og driftsforskrifter med betydning for den vedvarende luftdygtighed anvendes 6. sikre, at alle fejl, der opdages eller indberettes i forbindelse med planlagt vedligeholdelse, udbedres af en behørigt godkendt vedligeholdelsesorganisation 7. sikre, at luftfartøjet bringes til en behørigt godkendt vedligeholdelsesorganisation, når som helst dette måtte være nødvendigt 8. koordinere planlagt vedligeholdelse, anvendelse af luftdygtighedsdirektiver, udskiftning af dele med begrænset levetid og inspektion af komponenter for at sikre, at arbejdet udføres korrekt 9. administrere og arkivere alle rapporter om vedvarende luftdygtighed og/eller luftfartsforetagendets tekniske log 10. sikre, at masse- og balanceerklæringen afspejler luftfartøjets aktuelle status.

c) I de tilfælde, hvor det drejer sig om erhvervsmæssig lufttransport, og hvor luftfartsforetagendet ikke er behørigt godkendt i henhold til del-145, skal luftfartsforetagendet undertegne en skriftlig vedligeholdelseskontrakt mellem luftfartsforetagendet og en organisation godkendt i henhold til del 145 eller et andet luftfartsforetagende, som skal indeholde nærmere oplysninger om de funktioner, der er beskrevet i M.A.301(2), M.A.301(3), M.A.301(5) og M.A.301(6), for at sikre, at al vedligeholdelse i sidste instans udføres af en vedligeholdelsesorganisation, der er godkendt i henhold til del-145, og med præcisering af den støtte, der skal ydes af de kvalitetsfunktioner, der er beskrevet i M.A.712(b). Den kompetente myndighed skal godkende luftfartøjets base og kontrakter vedrørende planlagt rutevedligeholdelse og motorvedligeholdelse samt alle ændringer hertil. Der tages imidlertid følgende forbehold: 1. Hvis det drejer sig om et luftfartøj, der kræver ikke-planlagt rutevedligeholdelse, kan kontrakten udgøres af de enkelte arbejdsordrer, der tilsendes del-145-vedligeholdelsesorganisationen. 2. Hvis det drejer sig om vedligeholdelse af komponenter, herunder motorvedligeholdelse, kan den kontrakt, hvortil der henvises i punkt (c), udgøres af de enkelte arbejdsordrer, der tilsendes del-145-vedligeholdelsesorganisationen.

M.A.709 Dokumentation

Den godkendte organisation til sikring af vedvarende luftdygtighed skal være i besiddelse af og anvende de relevante og gældende vedligeholdelsesoplysninger, der er beskrevet i M.A.401, under udførelsen af opgaverne til sikring af vedvarende luftdygtighed i henhold til M.A.708.

M.A.710 Luftdygtighedseftersyn

a) For at opfylde kravet om et luftdygtighedseftersyn i henhold til M.A.902 skal den godkendte organisation til sikring af vedvarende luftdygtighed foretage et fulddokumenteret eftersyn af luftfartøjets rapporter for at sikre, at: 1. flyskrogets, motorens og propellens flyvetimer og hermed forbundne flyvecyklusser er blevet registreret korrekt 2. flyvehåndbogen gælder for luftfartøjets konfiguration og afspejler den seneste revisionsstatus 3. alle former for vedligeholdelse, der i henhold til det godkendte vedligeholdelsesprogram var påkrævet, er blevet udført 4. alle kendte fejl er blevet udbedret eller, hvor dette er relevant, videreført på forsvarlig vis 5. alle relevante luftdygtighedsdirektiver er blevet anvendt og korrekt registreret 6. alle ændringer og reparationer, der er blevet foretaget på luftfartøjet, er blevet registreret og godkendt i henhold til del-21 7. alle komponenter med begrænset levetid, der er installeret på luftfartøjet, er korrekt identificeret, registreret og ikke har overskredet deres godkendte, begrænsede levetid 8. alle former for vedligeholdelse er blevet frigivet i henhold til denne del 9. den aktuelle masse- og balanceerklæring afspejler luftfartøjets konfiguration og er gyldig, og 10. luftfartøjet opfylder kravene i den seneste revision af luftfartøjets typekonstruktion, der er godkendt af agenturet.

b) Luftdygtighedseftersynspersonalet i den godkendte organisation til sikring af vedvarende luftdygtighed skal foretage en fysisk inspektion af luftfartøjet. For at kunne gennemføre denne inspektion skal det luftdygtighedseftersynspersonale, der ikke er tilstrækkeligt kvalificeret i henhold til del-66, assisteres af personale, der er kvalificeret på området.

c) Ved den fysiske inspektion af luftfartøjet skal luftdygtighedseftersynspersonalet sikre, at: 1. alle de krævede markeringer og skilte er korrekt installeret 2. luftfartøjet er i overensstemmelse med den godkendte flyvehåndbog for luftfartøjet 3. luftfartøjskonfigurationen er i overensstemmelse med den godkendte dokumentation 4. der ikke kan konstateres nogen åbenlys fejl, som ikke er blevet håndteret i henhold til M.A.404, og 5. der ikke kan konstateres uoverensstemmelser mellem luftfartøjet og den dokumenterede kontrol af rapporter, der er beskrevet i punkt (a).

d) For at gøre det muligt at foretage den fysiske inspektion i forbindelse med et vedligeholdelseseftersyn må luftdygtighedseftersynet uanset M.A.902(a) højst forvarsles 90 dage forinden, og luftdygtighedseftersynsmønstrets kontinuitet må ikke brydes.

e) Luftdygtighedseftersynsbeviset i henhold til M.A.902 (EASA-formular 15b) eller henstillingen udstedes af luftdygtighedseftersynspersonalet, der er behørigt bemyndiget i henhold til M.A.707, på vegne af den godkendte organisation til sikring af vedvarende luftdygtighed, når det er påvist, at luftdygtighedseftersynet er blevet korrekt udført.

f) En kopi af ethvert luftdygtighedseftersynsbevis, der udstedes eller forlænges for et luftfartøj, skal fremsendes til det pågældende luftfartøjs registreringsmedlemsstat inden 10 dage.

g) Luftdygtighedseftersynsopgaver må ikke udliciteres.

h) Hvis resultatet af luftdygtighedseftersynet ikke er overbevisende, skal den kompetente myndighed underrettes.

M.A.711 Organisationens rettigheder

a) En godkendt organisation til sikring af vedvarende luftdygtighed har bemyndigelse til: 1. at sikre vedvarende luftdygtighed for de ikke-erhvervsmæssige lufttransportfartøjer, der er beskrevet i godkendelsesbeviset 2. at sikre vedvarende luftdygtighed for erhvervsmæssige lufttransportfartøjer, der er beskrevet i organisationens driftstilladelse. 3. at træffe foranstaltninger til at udføre enhver opgave, der vedrører vedvarende luftdygtighed, inden for de begrænsninger, der er fastlagt i godkendelsen, med en anden organisation, der arbejder i henhold til organisationens kvalitetssystem.

b) En godkendt organisation til sikring af vedvarende luftdygtighed kan desuden godkendes til: 1. at udstede et luftdygtighedseftersynsbevis eller 2. at udarbejde henstillinger om luftdygtighedseftersynet til en registreringsmedlemsstat.

c) En organisation skal være registreret i en af medlemsstaterne for at opnå de rettigheder, som er beskrevet i punkt (b).

M.A.712 Kvalitetssystem

a) For at sikre, at den godkendte organisation til sikring af vedvarende luftdygtighed til stadighed opfylder de krav, der er beskrevet i denne subpart, skal organisationen udarbejde et kvalitetssystem og udpege en kvalitetsansvarlig, der skal kontrollere overensstemmelsen med og tilstrækkeligheden af de procedurer, der er påkrævet for at sikre luftfartøjets luftdygtighed. Kontrollen af denne overensstemmelse skal omfatte et feedbacksystem til den teknisk/økonomisk ansvarlige person for, i det omfang det er nødvendigt, at sikre udbedring af fejl.

b) Inden for rammerne af kvalitetssystemet skal de aktiviteter, der udføres i henhold til M.A. subpart G, overvåges. Systemet skal mindst omfatte følgende funktioner: 1. kontrol af, at alle de aktiviteter, der er beskrevet i M.A. subpart G, udføres i henhold til de godkendte procedurer 2. kontrol af, at alle de vedligeholdelsesopgaver, hvorom der er indgået kontrakt, udføres i henhold til kontrakten, og 3. kontrol af, at de krav, der er beskrevet i denne del, løbende opfyldes.

c) Rapporterne om disse aktiviteter skal opbevares i mindst to år.

d) Hvis den godkendte organisation til sikring af vedvarende luftdygtighed er godkendt i henhold til en anden del, kan kvalitetssystemet kombineres med det kvalitetssystem, der er krævet i henhold til den anden del.

e) Hvis det drejer sig om erhvervsmæssig lufttransport, skal det kvalitetssystem, der er beskrevet i M.A. subpart G, indgå som en integreret del af luftfartsforetagendets kvalitetssystem.

f) Hvis det drejer sig om en lille organisation i henhold til M.A. subpart G, der ikke har de rettigheder, der tildeles i henhold til M.A.711(b), kan kvalitetssystemet erstattes af regelmæssige organisationseftersyn.

M.A.713 Ændringer i den godkendte organisation for vedvarende luftdygtighed

For at sætte den kompetente myndighed i stand til at fastslå, om organisationen fortsat overholder bestemmelserne i denne del, skal den godkendte organisation for vedvarende luftdygtighed underrette myndigheden om ethvert forslag om gennemførelse af en af følgende ændringer, inden disse gennemføres:

1. organisationens navn

2. organisationens hjemsted

3. beliggenheden af organisationens eventuelle andre afdelinger

4. den teknisk/økonomisk ansvarlige person

5. enhver af de personer, der er angivet i M.A.706 (c)

6. faciliteter, procedurer, arbejdsområder og personale, der kunne påvirke godkendelsen.

I tilfælde af, at der foreslås ændringer i personalet, som ikke på forhånd er de ansvarlige bekendt, skal myndigheden hurtigst muligt underrettes om disse ændringer.

M.A.714 Opbevarelse af dokumentation

a) Organisationen til sikring af vedvarende luftdygtighed skal registrere alle nærmere oplysninger om arbejde, der er blevet udført. Den dokumentation, der kræves i M.A.305, og hvis dette er relevant, M.A.306, skal opbevares.

b) Hvis organisationen til sikring af vedvarende luftdygtighed er blevet tildelt den rettighed, der er beskrevet i M.A.711(b), skal den opbevare en kopi af alle de luftdygtighedseftersynsbeviser eller henstillinger, som den har udstedt, sammen med de tilhørende dokumenter.

c) Organisationen til sikring af vedvarende luftdygtighed skal opbevare en kopi af al den dokumentation, der er angivet i punkt (b) indtil to år efter, at luftfartøjet permanent er blevet taget ud af tjeneste.

d) Dokumentationen skal lagres på en måde, der sikrer, at den er beskyttet mod skader, forandringer og tyveri.

e) Alle former for computerhardware, der anvendes til at sikre backupkopier, skal opbevares på et andet sted end der, hvor det computerhardware, der lagrer arbejdsoplysningerne, er placeret, og i et miljø, der sikrer, at de forbliver i god stand.

f) Når sikring af vedvarende luftdygtighed for et luftfartøj overføres til en anden organisation eller en anden person, skal al den opbevarede dokumentation overføres til denne organisation eller person. De foreskrevne tidsperioder for opbevaring af dokumentation finder fortsat anvendelse på denne organisation eller person.

g) Hvis en organisation til sikring af vedvarende luftdygtighed ophører sit virke, skal al den opbevarede dokumentation overføres til luftfartøjets ejer.

M.A.715 Godkendelsens fortsatte gyldighed

a) En udstedt godkendelse skal have ubegrænset varighed. Godkendelsen forbliver gyldig under forudsætning af: 1. at organisationen fortsat overholder bestemmelserne i denne del i overensstemmelse med bestemmelserne vedrørende håndteringen af mangler, som er beskrevet i M.B.705 2. at den kompetente myndighed får adgang til organisationen for at fastslå, hvorvidt organisationen fortsat overholder bestemmelserne i denne del, og 3. at godkendelsesbeviset ikke overdrages eller tilbagekaldes.

b) Ved overdragelse eller tilbagekaldelse skal godkendelsesbeviset returneres til den kompetente myndighed.

M.A.716 Undersøgelsesresultater

a) Ved et niveau 1-resultat forstås enhver betydelig manglende opfyldelse af del M-krav, der sænker sikkerhedsstandarden og bringer flyvesikkerheden i alvorlig fare.

b) Ved et niveau 2-resultat forstås enhver manglende opfyldelse af del M-krav, der kan mindske sikkerhedsstandarden og muligvis bringe flyvesikkerheden i fare.

c) Efter modtagelse af en anmeldelse om mangler i overensstemmelse med M.B.705 skal indehaveren af et godkendelsesbevis fra en organisation til sikring af vedvarende luftdygtighed udarbejde en tilfredsstillende plan for afhjælpning af manglerne og over for den kompetente myndighed påvise gennemførelse af tilstrækkelige afhjælpende foranstaltninger inden for en tidsperiode, der aftales med denne myndighed.

SUBPART H

CERTIFIKAT OM FRIGIVELSE TIL TJENESTE

M.A.801 Certifikat om frigivelse til tjeneste for luftfartøjer

a) Medmindre et luftfartøj frigives til tjeneste af en del-145-organisation, skal certifikatet om frigivelse til tjeneste udstedes i henhold til denne subpart.

b) Et certifikat om frigivelse til tjeneste skal udstedes inden flyvningen og efter afslutningen af enhver form for vedligeholdelse. Når det er godtgjort, at alle de påkrævede former for vedligeholdelse er blevet korrekt udført, skal der udstedes et certifikat om frigivelse til tjeneste: 1. af det relevante certificeringspersonale på vegne af den vedligeholdelsesorganisation, der er godkendt i henhold til M.A. subpart F, eller 2. af certificeringspersonale i overensstemmelse med kravene i del-66, undtagen hvis det drejer sig om komplicerede vedligeholdelsesopgaver som angivet i tillæg VII, eller 3. af piloten/ejeren i henhold til M.A.803.

c) Hvis det drejer sig om et certifikat om frigivelse til tjeneste i henhold til punkt (b)2, må certificeringspersonalet modtage assistance i forbindelse med udførelsen af vedligeholdelsesopgaverne fra en eller flere personer, der arbejder under den pågældende certificeringsmedarbejders direkte og løbende kontrol.

d) Et certifikat om frigivelse til tjeneste skal indeholde grundlæggende oplysninger om det vedligeholdelsesarbejde, der er udført, datoen for afslutningen af udførelsen og: 1. identiteten, herunder referencenummeret for godkendelsen, af den i henhold til M.A. subpart F godkendte vedligeholdelsesorganisation og det certificeringspersonale, der har udstedt et sådant certifikat, eller 2. identiteten af, og hvis dette er relevant, det relevante certifikatnummer for det certificeringspersonale, der udsteder en sådan tilladelse, hvis det drejer sig om et certifikat om frigivelse til tjeneste, der er udstedt i henhold til underpunkt (b)2.

e) Uanset bestemmelserne i punkt (b) skal det i tilfælde af uafsluttet vedligeholdelsesarbejde nævnes i certifikatet om frigivelse til tjeneste for luftfartøjet, at vedligeholdelsesarbejdet ikke er afsluttet, inden tilladelsen udstedes.

f) Der må ikke udstedes et certifikat om frigivelse til tjeneste, såfremt det vides, at luftfartøjet er behæftet med en fejl, der kan bringe flyvesikkerheden i alvorlig fare.

M.A.802 Certifikat om frigivelse til tjeneste for komponenter

a) Der skal udstedes et certifikat om frigivelse til tjeneste ved afslutningen af enhver form for vedligeholdelse af en luftfartøjskomponent, der har været afmonteret luftfartøjet.

b) Det autoriserede frigivelsesbevis, der for medlemsstaterne er EASA-formular 1, er det, som anvendes som certifikat om frigivelse til tjeneste for luftfartøjskomponenter.

M.A.803 Pilot-/ejertilladelse

a) En pilot/ejer er en person, der selv eller i fællesskab med andre ejer det luftfartøj, hvorpå der udføres vedligeholdelsesarbejde, og som er indehaver af et gyldigt pilotcertifikat med den behørige type- eller klasserettighed.

b) For så vidt angår ethvert privatejet luftfartøj af enkel konstruktion med en maksimal startmasse på under 2 730 kg, svævefly og varmluftsballoner, må piloten/ejeren udstede certifikatet om frigivelse til tjeneste, efter at der er udført det begrænsede pilot-/ejervedligeholdelsesarbejde, som er beskrevet i tillæg VIII.

c) Definitionen af den begrænsede pilot-/ejervedligeholdelse skal fremgå af vedligeholdelsesprogrammet for luftfartøjer som beskrevet i M.A.302.

d) Certifikatet om frigivelse til tjeneste skal indføres i logbøgerne og indeholde de grundlæggende oplysninger om det udførte vedligeholdelsesarbejde, datoen for afslutningen af arbejdet og identiteten af og flyvecertifikatnummeret for den pilot/ejer, der udstedte certifikatet.

SUBPART I

LUFTDYGTIGHEDSEFTERSYNSBEVISET

M.A.901 Luftdygtighedseftersyn af luftfartøjer

Der skal regelmæssigt udføres et luftdygtighedseftersyn af luftfartøjet og dets rapporter om vedvarende luftdygtighed for at sikre gyldigheden af luftfartøjets luftdygtighedsbevis.

a) Der udstedes et luftdygtighedseftersynsbevis i henhold til tillæg III (EASA-formular 15a eller 15b) efter afslutningen af et tilfredsstillende luftdygtighedseftersyn, og dette bevis er gyldigt i et år.

b) Et luftfartøj i et kontrolleret miljø er et luftfartøj, der løbende administreres af en organisation til sikring af vedvarende luftdygtighed, der er godkendt i henhold til M.A. subpart G, og som ikke har skiftet fra en organisation til en anden inden for de seneste tolv måneder, og som vedligeholdes af godkendte vedligeholdelsesorganisationer. Begrebet omfatter luftfartøjer, hvorpå der er udført vedligeholdelse i henhold til M.A.803(b), og for hvilke der er udstedt et certifikat om frigivelse til tjeneste i henhold til M.A.801(b)2 eller M.A.801(b)3.

c) Hvis et luftfartøj befinder sig i et kontrolleret miljø, er den organisation til sikring af vedvarende luftdygtighed, der administrerer luftfartøjet, bemyndiget til at foretage følgende, forudsat at organisationen er behørigt godkendt: 1. udstede luftdygtighedseftersynsbeviset i henhold til M.A.710, og 2. forlænge gyldigheden af luftdygtighedseftersynsbeviser, som organisationen har udstedt, to gange, hver gang for en periode på et år, såfremt luftfartøjet har befundet sig i et kontrolleret miljø. Et luftdygtighedseftersynsbevis må ikke forlænges, såfremt organisationen er bekendt med eller har grund til at mene, at luftfartøjet ikke er luftdygtigt.

d) Hvis et luftfartøj ikke befinder sig i et kontrolleret miljø, eller hvis det administreres af en organisation til sikring af vedvarende luftdygtighed, der er godkendt i henhold til M.A. subpart G, men som ikke har fået tildelt rettigheden til at udføre luftdygtighedseftersyn, skal luftdygtighedseftersynsbeviset udstedes af den kompetente myndighed, efter at der er foretaget en tilfredsstillende vurdering, der skal være baseret på en henstilling fra en behørigt godkendt organisation til sikring af vedvarende luftdygtighed, som skal være ledsaget af en ansøgning fra ejeren eller luftfartsforetagendet. Denne henstilling skal bygge på et luftdygtighedseftersyn, der er udført i henhold til M.A.710.

e) Hvis omstændighederne viser tegn på en potentiel sikkerhedsfare, kan den kompetente myndighed beslutte at foretage luftdygtighedseftersynet og udstede luftdygtighedseftersynsbeviset selv. I sådanne tilfælde skal ejeren eller luftfartsforetagendet stille følgende til rådighed for den kompetente myndighed: — Den af den kompetente myndighed krævede dokumentation — passende indkvartering for myndighedens personale på det relevante sted, og — hvor dette er nødvendigt, bistand fra personale, der er behørigt kvalificeret i henhold til del-66.

M.A.902 Luftdygtighedseftersynsbevisets gyldighed

a) Et luftdygtighedseftersynsbevis erklæres ugyldigt, hvis: 1. det er inddraget eller tilbagekaldt 2. luftdygtighedsbeviset bliver inddraget eller tilbagekaldt 3. luftfartøjet ikke er optaget i en medlemsstats register over luftfartøjer, eller 4. det typecertifikat, i henhold til hvilket luftdygtighedsbeviset blev udstedt, inddrages eller tilbagekaldes.

b) Et luftfartøj må ikke flyve, hvis luftdygtighedsbeviset er ugyldigt, eller hvis: 1. den vedvarende luftdygtighed for luftfartøjet eller en hvilken som helst komponent, der er monteret på luftfartøjet, ikke er i overensstemmelse med de krav, der er fastlagt i denne del 2. luftfartøjet ikke er i overensstemmelse med den typekonstruktion, som agenturet har godkendt 3. luftfartøjet har været i drift i et omfang, der overstiger begrænsningerne i den godkendte flyvehåndbog eller luftdygtighedsbeviset, uden iværksættelse af de nødvendige foranstaltninger 4. luftfartøjet har været involveret i et havari eller en hændelse, der påvirker luftfartøjets luftdygtighed, uden efterfølgende iværksættelse af de nødvendige foranstaltninger for at genoprette luftdygtigheden, eller 5. en ændring eller reparation ikke er blevet godkendt i henhold til del-21.

c) Ved overdragelse eller tilbagekaldelse skal luftdygtighedseftersynsbeviset returneres til den kompetente myndighed.

M.A.903 Overførsel af luftfartøjsregistrering inden for EU

a) Ved overførsel af en luftfartøjsregistrering inden for EU skal ansøgeren: 1. oplyse den tidligere medlemsstat om, i hvilken medlemsstat luftfartøjet vil blive registreret, og derefter 2. ansøge den nye medlemsstat om udstedelse af et nyt luftdygtighedsbevis i henhold til del-21.

b) Uanset M.A.902(a)(3) forbliver det tidligere luftdygtighedseftersynsbevis gyldigt indtil dets udløbsdato.

M.A.904 Luftdygtighedseftersyn af luftfartøjer, der er indført i EU

a) Ved indførsel af et luftfartøj i en medlemsstat fra et tredjeland med henblik på registrering skal ansøgeren: 1. ansøge registreringsmedlemsstaten om udstedelse af et nyt luftdygtighedsbevis i henhold til del-21, 2. foranledige, at der foretages et luftdygtighedseftersyn, der skal udføres af en behørigt godkendt organisation til sikring af vedvarende luftdygtighed 3. foranledige, at alle former for vedligeholdelse, der kræves af organisationen til sikring af vedvarende luftdygtighed, udføres.

b) Når organisationen til sikring af vedvarende luftdygtighed er overbevist om, at luftfartøjet er i overensstemmelse med de relevante krav, skal organisationen fremsende en dokumenteret henstilling om udstedelse af et luftdygtighedseftersynsbevis til registreringsmedlemsstaten.

c) Ejeren skal tillade registreringsmedlemsstaten at få adgang til luftfartøjet med henblik på inspektion.

d) Registreringsmedlemsstaten vil udstede et nyt luftdygtighedsbevis, når det er overbevist om, at luftfartøjet opfylder kravene i del-21.

e) Medlemsstaten skal ligeledes udstede det luftdygtighedseftersynsbevis, der sædvanligvis er gyldigt i et år, medmindre medlemsstaten finder, at der er sikkerhedsmæssige begrundelser for at begrænse gyldigheden.

M.A. 905 Undersøgelsesresultater

a) Ved et niveau 1-resultat forstås enhver betydelig manglende opfyldelse af del M-krav, der sænker sikkerhedsstandarden og bringer flyvesikkerheden i alvorlig fare.

b) Ved et niveau 2-resultat forstås enhver manglende opfyldelse af del M-krav, der kan mindske sikkerhedsstandarden og muligvis bringe flyvesikkerheden i alvorlig fare.

c) Efter modtagelse af en anmeldelse om mangler i overensstemmelse med M.B.303 skal den person eller organisation, der er ansvarlig i henhold til M.A.201, udarbejde en tilfredsstillende plan for afhjælpning af manglerne og over for den kompetente myndighed påvise gennemførelse af tilstrækkelige afhjælpende foranstaltninger, herunder foranstaltninger for at forhindre en gentagelse af manglen og den egentlige årsag hertil, inden for en tidsperiode, der aftales med denne myndighed.

SEKTION B

PROCEDURER FOR KOMPETENTE MYNDIGHEDER

SUBPART A

GENERELT

M.B.101 Anvendelsesområde

I denne sektion fastlægges de administrative krav, som skal følges af de kompetente myndigheder, der er ansvarlige for gennemførelsen og håndhævelsen af sektion A i denne del.

M.B.102 Kompetent myndighed

a) Generelt

En medlemsstat skal udpege en kompetent myndighed, som tildeles ansvaret for at udstede, forlænge, ændre, inddrage eller tilbagekalde beviser og føre tilsyn med den vedvarende luftdygtighed. Denne kompetente myndighed skal udarbejde dokumenterede procedurer og en organisationsstruktur.

b) Ressourcer

Antallet af medarbejdere skal være tilstrækkeligt til at opfylde de krav, der er nærmere beskrevet i denne sektion.

c) Kvalifikationer og uddannelse

Alle de medarbejdere, der deltager i del-M-aktiviteter, skal være tilstrækkeligt kvalificerede og være i besiddelse af den relevante viden, erfaring, grunduddannelse og løbende uddannelse, således at de er i stand til at udføre de opgaver, som de tildeles.

d) Procedurer

Den kompetente myndighed skal udarbejde og indføre procedurer, som nøje beskriver, hvordan der opnås overensstemmelse med denne del.

Procedurerne skal revideres og ændres, så der opnås vedvarende overensstemmelse.

M.B.103 Acceptable måder, hvorpå der kan udvises overensstemmelse

Agenturet skal udarbejde acceptable måder, hvorpå der kan udvises overensstemmelse, som medlemsstaterne kan anvende til at fastslå overensstemmelse med denne del. Når de acceptable måder til udvisning af overensstemmelse er overholdt, skal de tilknyttede krav i denne del betragtes som opfyldt.

M.B.104 Opbevaring af dokumentation

a) De kompetente myndigheder skal oprette et system for opbevaring af dokumentation, som på hensigtsmæssig måde gør det muligt at spore, hvor i processen det enkelte certifikat eller bevis befinder sig med hensyn til udstedelse, forlængelse, ændring, inddragelse eller tilbagekaldelse.

b) Dokumentationen for tilsynet med organisationer, der er godkendt i henhold til del-M, skal mindst indeholde: 1. ansøgningen om godkendelse af organisationen 2. organisationens godkendelsesbevis, inklusive eventuelle ændringer 3. en kopi af revisionsprogrammet, som angiver datoerne for planlagte revisionsbesøg og for gennemførte besøg 4. den kompetente myndigheds dokumentation for løbende tilsyn, herunder al revisionsdokumentation 5. kopier af al relevant korrespondance 6. nærmere oplysninger om eventuelle dispensationer og håndhævelsesforanstaltninger 7. eventuelle rapporter fra andre kompetente myndigheder, som vedrører tilsynet med organisationen 8. organisationens redegørelse eller håndbog med ændringer 9. kopi af ethvert andet dokument, der direkte er godkendt af den kompetente myndighed.

c) Opbevaringsperioden for den i punkt (b) nævnte dokumentation er fire år.

d) For at opfylde mindstekravene for dokumentationen vedrørende tilsynet med hvert enkelt luftfartøj skal dokumentationen mindst omfatte en kopi af: 1. luftfartøjets luftdygtighedsbevis 2. luftdygtighedseftersynsbeviser 3. henstillinger vedrørende organisationen i henhold til sektion A subpart G 4. rapporter om de luftdygtighedseftersyn, som foretages direkte af medlemsstaten 5. al relevant korrespondance, der vedrører luftfartøjet 6. nærmere oplysninger om eventuelle dispensationer og håndhævelsesforanstaltninger 7. ethvert dokument, der er direkte godkendt af den kompetente myndighed, og hvortil der henvises i M.B. subpart B.

e) Den dokumentation, der er beskrevet i punkt (d), skal opbevares indtil to år efter, at luftfartøjet er taget permanent ud af tjeneste.

f) Den dokumentation, der er beskrevet i M.B.104, skal stilles til rådighed på anmodning af en anden medlemsstat eller agenturet.

M.B.105 Gensidig udveksling af oplysninger

a) For at bidrage til forbedringen af luftfartssikkerheden skal de kompetente myndigheder deltage i gensidig udveksling af alle nødvendige oplysninger i overensstemmelse med artikel 11 i grundforordningen.

b) I tilfælde af en potentiel sikkerhedstrussel, der omfatter adskillige medlemsstater, skal de berørte kompetente myndigheder bistå hinanden med at udføre de nødvendige tilsynsopgaver, uden at medlemsstaternes kompetence derved forringes.

SUBPART B

ANSVARLIGHED

M.B.201 Ansvar

De kompetente myndigheder, der er angivet i M.1, er ansvarlige for at udføre inspektioner og undersøgelser med henblik på at kontrollere, at de krav, der er fastlagt i denne del, opfyldes.

SUBPART C

VEDVARENDE LUFTDYGTIGHED

M.B.301 Vedligeholdelsesprogram

a) Den kompetente myndighed skal verificere, at vedligeholdelsesprogrammet er i overensstemmelse med M.A.302.

b) Medmindre andet er angivet i M.A.302(e), skal vedligeholdelsesprogrammet med ændringer godkendes direkte af den kompetente myndighed.

c) I tilfælde af indirekte godkendelse skal proceduren for vedligeholdelsesprogrammet godkendes af den kompetente myndighed ved hjælp af den redegørelse, organisationen til sikring af vedvarende luftdygtighed udarbejder.

d) For at godkende et vedligeholdelsesprogram i henhold til punkt (b) skal den kompetente myndighed have adgang til alle de oplysninger, der kræves i henhold til M.A.302(d).

M.B.302 Dispensationer

Alle dispensationer, som er bevilget i overensstemmelse med artikel 10, stk. 3, i grundforordningen, skal registreres og opbevares af den kompetente myndighed.

M.B.303 Kontrol af luftfartøjers vedvarende luftdygtighed

a) Enhver kompetent myndighed skal udarbejde et inspektionsprogram til kontrol af luftdygtighedsstatussen for den luftfartøjsflåde, der er registreret hos myndigheden.

b) Inspektionsprogrammet skal omfatte modelproduktinspektioner af luftfartøjer.

c) Programmet skal udarbejdes under hensyntagen til antallet af registrerede luftfartøjer, lokal viden og tidligere kontrolaktiviteter.

d) Under produktinspektionen skal der fokuseres på en række centrale risikoelementer for så vidt angår luftdygtigheden, og alle mangler skal registreres. Desuden skal den kompetente myndighed analysere hver enkelt fejl for at bestemme den egentlige årsag.

e) Alle mangler skal bekræftes skriftligt over for den person eller organisation, der er ansvarlig i henhold til M.A.201.

f) Den kompetente myndighed skal registrere alle mangler, afhjælpende foranstaltninger og henstillinger.

g) Hvis det i forbindelse med inspektionen af luftfartøjet konstateres, at et krav i henhold til del-M ikke er opfyldt, skal den kompetente myndighed iværksætte foranstaltninger i henhold til M.B.903.

h) Hvis den egentlige årsag til manglen afslører manglende overholdelse af en hvilken som helst subpart eller anden del, skal denne manglende overholdelse afhjælpes som foreskrevet i den relevante del.

M.B.304 Tilbagekaldelse, inddragelse og begrænsning

Den kompetente myndighed skal:

a) inddrage et luftdygtighedseftersynsbevis i tilfælde af begrundet mistanke om en potentiel sikkerhedstrussel, eller

b) inddrage, tilbagekalde eller begrænse et luftdygtighedseftersynsbevis i henhold til M.B.303(g).

SUBPART D

VEDLIGEHOLDELSESSTANDARDER

(skal udarbejdes i henhold til de relevante omstændigheder)

SUBPART E

KOMPONENTER

(skal udarbejdes i henhold til de relevante omstændigheder)

SUBPART F

VEDLIGEHOLDELSESORGANISATION

M.B.601 Ansøgning

Hvis vedligeholdelsesfaciliteterne er beliggende i mere end en medlemsstat, skal undersøgelsen og det løbende tilsyn med godkendelsen føres sammen med de kompetente myndigheder udpeget af medlemsstaterne, inden for hvis område de øvrige vedligeholdelsesfaciliteter er beliggende.

M.B.602 Foreløbig godkendelse

a) Under forudsætning af, at kravene i M.A.606(a) og (b) er opfyldt, skal den kompetente myndighed formelt oplyse ansøgeren skriftligt om, at det personale, der er angivet i M.A.606(a) og (b), er godkendt.

b) Den kompetente myndighed skal fastslå, at de procedurer, der er beskrevet i vedligeholdelsesorganisationens håndbog, er i overensstemmelse med del-M.A subpart F, og sikre, at den teknisk/økonomisk ansvarlige person undertegner forpligtelseserklæringen.

c) Den kompetente myndighed skal gennemføre en revision af organisationen for at kontrollere, at kravene i del-M.A subpart F overholdes.

d) Der skal mindst en gang i løbet af godkendelsesinspektionen indkaldes til et møde med den teknisk/økonomisk ansvarlige person for at sikre, at han/hun fuldt ud forstår betydningen af godkendelsen og grunden til, at organisationens forpligtelse til at overholde de procedurer, der er beskrevet i håndbogen, skal undertegnes.

e) Alle mangler skal bekræftes skriftligt over for den organisation, der ansøger om godkendelse.

f) Den kompetente myndighed skal registrere alle mangler, afhjælpende foranstaltninger (foranstaltninger, der er nødvendige for at afhjælpe en mangel) og henstillinger.

g) For at opnå en foreløbig godkendelse skal organisationen afhjælpe alle mangler, og den kompetente myndighed skal godkende løsningen, inden godkendelsen kan udstedes.

M.B.603 Udstedelse af godkendelse

a) Hvis vedligeholdelsesorganisationen opfylder de gældende punkter i denne del, skal den kompetente myndighed udstede et EASA-formular 3-godkendelsesbevis (tillæg V), der indeholder oplysninger om godkendelsens omfang, til ansøgeren.

b) Den kompetente myndighed skal på EASA-formular 3-godkendelsesbeviset angive de betingelser, der knytter sig til godkendelsen.

c) Referencenummeret skal anføres på EASA-formular 3-godkendelsesbeviset på en måde, som er angivet af agenturet.

M.B.604 Løbende kontrol

a) Den kompetente myndighed skal administrere og opdatere et program, hvori det for hver af de enkelte del-M.A. subpart F-godkendte vedligeholdelsesorganisationer under myndighedens tilsyn skal anføres, på hvilke datoer der er planlagt revisionsbesøg, og på hvilke datoer disse besøg er blevet aflagt.

b) Der skal med højst 24 måneders mellemrum foretages en fuldstændig revision af hver enkelt organisation.

c) Alle mangler skal bekræftes skriftligt over for den organisation, der ansøger om godkendelse.

d) Den kompetente myndighed skal registrere alle mangler, afhjælpende foranstaltninger (foranstaltninger, der er nødvendige for at afhjælpe en mangel) og henstillinger.

e) Der skal med højst 24 måneders mellemrum indkaldes til et møde med den teknisk/økonomisk ansvarlige person for at sikre, at vedkommende holdes orienteret om væsentlige spørgsmål, der opstår under revisionerne.

M.B.605 Resultater

a) Hvis det i forbindelse med revisioner eller på anden måde konstateres, at et del-M-krav ikke er opfyldt, skal den kompetente myndighed iværksætte følgende foranstaltninger: 1. I tilfælde af et niveau 1-resultat skal den kompetente myndighed umiddelbart iværksætte tiltag for helt eller delvist, afhængig af omfanget af niveau 1-anmærkningen, at tilbagekalde, begrænse eller inddrage vedligeholdelsesorganisationens godkendelse, indtil organisationen har afhjulpet manglen med et vellykket resultat. 2. I tilfælde af niveau 2-resultater skal den kompetente myndighed sætte en frist for afhjælpning af manglen, der er hensigtsmæssig i forhold til manglens omfang, og denne frist må ikke overstige tre måneder. Under visse omstændigheder kan den kompetente myndighed ved slutningen af den første periode forlænge denne tremånedersperiode, afhængigt af manglens omfang, hvis der foreligger en tilfredsstillende plan for afhjælpning af mangle.

b) Den kompetente myndighed skal foranstalte hel eller delvis inddragelse af godkendelsen, hvis organisationen ikke overholder den frist, som den kompetente myndighed har sat.

M.B.606 Ændringer

a) I tilfælde af den kompetente myndigheds direkte godkendelse af ændringer af vedligeholdelsesorganisationens håndbog skal myndigheden verificere, at de procedurer, der er beskrevet i håndbogen, er i overensstemmelse med del-M, inden den godkendte organisation formelt underrettes om godkendelsen.

b) I tilfælde af den kompetente myndigheds indirekte godkendelse af ændringer af vedligeholdelsesorganisationens håndbog, skal myndigheden sikre, at den har tilstrækkelig kontrol med godkendelsen af alle ændringer til håndbogen.

c) Den kompetente myndighed kan foreskrive, på hvilke betingelser den vedligeholdelsesorganisation, der er godkendt i henhold til M.A. subpart F, må fungere, mens sådanne ændringer foretages, medmindre myndigheden beslutter, at godkendelsen skal inddrages.

M.B.607 Tilbagekaldelse, inddragelse og begrænsning af en godkendelse

Den kompetente myndighed skal:

a) inddrage en godkendelse i tilfælde af begrundet mistanke om en potentiel sikkerhedstrussel, eller

b) inddrage, tilbagekalde eller begrænse en godkendelse i henhold til M.B.605.

SUBPART G

ORGANISATION TIL SIKRING AF VEDVARENDE LUFTDYGTIGHED

M.B.702 Ansøgning

a) For så vidt angår erhvervsmæssig lufttransport skal den kompetente myndighed sammen med den oprindelige ansøgning om driftstilladelse og eventuelle ændringer heraf, hvorom der ansøges, samt for hver enkelt luftfartøjstype, der skal sættes i drift, modtage følgende til godkendelse: 1. Redegørelsen, der er udarbejdet af organisationen til sikring af vedvarende luftdygtighed. 2. Luftfartsforetagendets vedligeholdelsesprogrammer for luftfartøjet. 3. Den tekniske log for luftfartøjet. 4. Hvor dette er relevant, den tekniske beskrivelse i vedligeholdelseskontrakterne mellem luftfartsforetagendet og den vedligeholdelsesorganisation, der er godkendt i henhold til del-145.

b) Hvis faciliteterne er beliggende i mere end en medlemsstat, skal undersøgelsen og det løbende tilsyn med godkendelsen føres i samarbejde med de kompetente myndigheder udpeget af medlemsstaterne, inden for hvis område de øvrige faciliteter er beliggende.

M.B.702 Foreløbig godkendelse

a) Under forudsætning af, at kravene i M.A.706(a), (c), (d) og M.A.707 er opfyldt, skal den kompetente myndighed formelt oplyse ansøgeren skriftligt om, at det personale, der er angivet i M.A.706(a), (c), (d) og M.A.707, er godkendt.

b) Den kompetente myndighed skal fastslå, at de procedurer, der er beskrevet i den redegørelse, der er udarbejdet af organisationen til sikring af vedvarende luftdygtighed, er i overensstemmelse med del-M.A. subpart G, og sikre, at den teknisk/økonomisk ansvarlige person undertegner forpligtelseserklæringen.

c) Den kompetente myndighed skal kontrollere om organisationen overholder kravene i del-M.A. subpart G.

d) Der skal mindst én gang i løbet af godkendelsesinspektionen indkaldes til et møde med den teknisk/økonomisk ansvarlige person for at sikre, at vedkommende fuldt ud forstår betydningen af godkendelsen og grunden til, at organisationens redegørelse om forpligtelse til at overholde de procedurer, der er beskrevet i redegørelsen fra organisationen til sikring af vedvarende luftdygtighed, skal undertegnes.

e) Alle mangler skal bekræftes skriftligt over for den organisation, der ansøger om godkendelse.

f) Den kompetente myndighed skal registrere alle mangler, afhjælpende foranstaltninger (foranstaltninger, der er nødvendige for at afhjælpe en mangel) og henstillinger.

g) For at opnå en foreløbig godkendelse skal organisationen afhjælpe alle mangler, og den kompetente myndighed skal godkende løsningen, inden godkendelsen kan udstedes.

M.B.703 Udstedelse af godkendelse

a) Hvis organisationen til sikring af vedvarende luftdygtighed opfylder M.A. subpart G, skal den kompetente myndighed udstede et EASA-formular 14-godkendelsesbevis (tillæg VI), der indeholder oplysninger om godkendelsens omfang, til ansøgeren.

b) Den kompetente myndighed skal på EASA-formular 14-godkendelsesbeviset angive godkendelsens gyldighed.

c) Referencenummeret skal anføres på formular 14-godkendelsesbeviset på en måde, der er angivet af agenturet.

d) Hvis det drejer sig om erhvervsmæssig lufttransport, vil oplysningerne fra EASA-formular 14 blive anført i driftstilladelsen.

M.B.704 Løbende kontrol

a) Den kompetente myndighed skal administrere og opdatere et program, hvori det for hver af de enkelte del-M.A. subpart G-godkendte organisationer for vedvarende luftdygtighed under myndighedens tilsyn skal anføres, på hvilke datoer der er planlagt revisionsbesøg, og på hvilke datoer disse besøg er blevet aflagt.

b) Der skal med højst 24 måneders mellemrum foretages en fuldstændig revision af hver enkelt organisation.

c) En relevant del af det luftfartøj, der administreres af den del-M.B. subpart G-godkendte organisation, skal efterses som stikprøve inden for hver af disse perioder på 24 måneder. Den kompetente myndighed skal afgøre stikprøvens omfang på grundlag af resultatet af tidligere revisioner og tidligere produktinspektioner.

d) Alle mangler skal bekræftes skriftligt over for den organisation, der ansøger om godkendelse.

e) Den kompetente myndighed skal registrere alle mangler, afhjælpende foranstaltninger (foranstaltninger, der er nødvendige for at afhjælpe en mangel) og henstillinger.

f) Der skal med højst 24 måneders mellemrum indkaldes til et møde med den teknisk/økonomisk ansvarlige person for at sikre, at vedkommende holdes informeret om væsentlige spørgsmål, der opstår under revisionerne.

M.B.705 Undersøgelsesresultater

a) Hvis det i forbindelse med revisioner eller det i andet bevismateriale konstateres, at et del-M-krav ikke er opfyldt, skal den kompetente myndighed iværksætte følgende foranstaltninger: 1. I tilfælde af et niveau 1-resultat skal den kompetente myndighed umiddelbart iværksætte foranstaltninger for helt eller delvist, afhængig af omfanget af niveau 1-resultatet, at tilbagekalde, begrænse eller inddrage godkendelsen af organisationen for vedvarende luftdygtighed, indtil organisationen har afhjulpet manglen med et vellykket resultat. 2. I tilfælde af niveau 2-resultater skal den kompetente myndighed sætte en frist for afhjælpning af manglen, der er hensigtsmæssig i forhold til manglens omfang, og denne frist må ikke overstige tre måneder. Under visse omstændigheder kan den kompetente myndighed ved slutningen af den første periode forlænge denne tremånedersperiode, afhængigt af manglens omfang, hvis der foreligger en